Emakumea bazara, froga ezazu • ZUZEU\nEmakumea bazara, froga ezazu\nEmakumezkoen Munduko Futbol txapelketa hastear dela-eta: “`Verificación del sexo´, la última humillación para las futbolistas” izeneko erreportajea irakurri berri dugu El País egunkarian gazteleraz, Javier Salas-ek sinatua. Merezi duelakoan, laburpen bat euskaraz dakargu ZUZEU-ra; ez baitzaio arrazoirik falta.\nEmakumezkoen Munduko Futbol Txapelketa Kanadan hastear dela-eta jazo da kontua; eta bai, iraingarria beharko luke emakumearentzako ez ezik, duintasun apur bat duen ororentzako.\n“FIFA-ko gizonezkoen txapelketetan gizonek baino ezin dute parte hartu. Eta FIFA-ko emakumezkoen txapelketetan, emakumezkoek baino ezin dute parte hartu”, ei dion futbol erakundeak, Munduko Kopan, emakumezkoak direla froga dezatela eskatuko die jokalariei “Sexu egiaztapenak” eginda.\nFIFA-ren arautegiaren esanetan, “kontutan hartu beharrekoak izango dira bigarren mailako sexu ezaugarrien edozein anomalia”; emakumezkoen ezaugarriak dira bular eta aldaka zabalak eta gizonezkoenak gorputzeko ile eta giharrak, nazioarteko futbol erakundearen arabera. Aztertu beharrekoak direnak, jokalariak “dagokien sexua izan dezaten”.\nKontua txantxatzat hartu ez duten kirolariek iraingarritzat jo dute FIFA-ren araua; baina Kanadan jokatzekoa den Munduko Kopa dela-eta, “Sexu egiaztapenak” egin dituztela eman dute jakitera selekzio batzuk; Ingalaterrak, bertako prentsak agertu duenez; eta Alemaniak, jokalariek ginekologora egindako azken bisitaldiko datuen bidez!\nBehin baino gehiagotan leporatu izan zaio FIFA-ri emakumeen kontrako bereizkeria.\nErakundeak apenas du emakumerik erabakitze postuetan eta gaur bertan dimisioa eman duen Joseph Blatter zuzendariak, «galtza estuekin joka dezatela -iradoki zuen-; interes gehiago sortze aldera».\nGizonezkoen txapelketetan gizonak eta emakumezkoen txapelketetan emakumezkoak esan dugu lehen, baina gizakiaren sexualitatea askoz konplexuagoa ei da, zientzialariek diotenez.\n“Gero eta ebidentzia gehiagok erakusten digute sexuan dagoen aniztasuna, ez dela sistema binarioa, ezta hurrik eman ere; gutako bakoitzaren genetika, epigenetika, garapena, inguruaren eta bizitzan zehar gerta daitezkeen zirkunstantzien araberakoa baita”, dio Espainiako Consejo Superior de Deportes erakundeko osasun eta kirol arduradun den Victoria Ley-k. Bere esanetan, ezagutza zientifikoak ez dira kirol arautegietara eramaten; horra arazoa. “Eta gainera, biologia arautegira molda dadin nahi dute, eta ezinezkoa da. Aldrebes beharko luke, legea moldatu biologiara”.\nEmakume kirolariaren estereotipo fisikoan sartzen ez den jokalaria, FIFA-ren arautegia jarraituz, salatua izan daiteke arerioren batek emakumezkoa ote den zalantzak agertzen baditu. Nazioarteko erakundeak “azterketa sakona” abiatuko luke orduan, jokalariarentzako publikoki laidogarria izan arren. “Sexu egiaztapenari” uko egiten dion kirolaria, gainera, taldetik kanporatua izan daiteke. “Pribatutasuna bortxatu zaie kirolariei”, neurrien aurka daudenen ustez.\nKatrina Karkazis bioetikan aditua da Stanford-eko unibertsitatean; urte asko daramatza COI-k (nazioarteko batzorde olinpikoak) eta IAAF (nazioarteko atletismo erakundeak) duten irizpide ez zientifikoak salatzen. Esaterako, “beren gorputzean testosterona gehiegi dutela irizten dioten emakumeak tranpatitzat hartzen dituzte”. Baina FIFA-ren jokabidea oraindik urrutirago doa, “feminitate kanonak betetzen ez dituzten emakumeak estigmatizatzen dira”. FIFA-ren araudiak dakartzan sexu bakoitzaren ezaugarri anatomiko eta fisiologikoak, “ez dira batere zientifikoak”.\nPark Eun-sun 1,80tik gorako hegokorear aurrelaria da. 2013tik gurutze-bidea pairatu behar izan du, jokalari bikaina denez, bere herrialdeko ligan zazpitik sei entrenatzailek eskatu baitzuten emakumea dela froga zezala; bere taldeak giza eskubideen aurkako erasotzat jo zuen eskaria.\nJokalariak berak honela kontatu zuen Facebook-en: “Umiliagarria da eta min egiten dit bihotzean. Askotan pasatu ditut genero frogak, eta Munduko Kopa zein Joko Olinpikoetan parte hartu. Badakit pertsona hauek ni suntsitu nahian dabiltzala… Baina gogor egin dut lan nagoen tokira heltzeko eta ez dut hain erraz etsiko”.\nEgun goi mailako errusiar talde batean jokatzen du Park Eun-sun-ek, eta hastear den Munduko Kopan bere itxurak esamesa mingarriak piztuko ote dituen beldur da.\nEzaguna da Caster Semenya hegoafrikarraren kasua ere. Testosterona gehiegi zuela leporatu zioten 800 metrotako Munduko Atletismo Txapelketa irabazi zuenean, 2009ko abuztuan Berlinen.\nMakina bat azterketa egin zizkioten eta prentsan bolo-bolo ibili zen bere izena, harik eta 2010eko uztailean IAAF-k, nazioarteko atletismo erakundeak, eta medikuen ondorioei jaramon eginda, emakume bezala lehiatzea baimendu arte. Bizkorregia da emakumea izateko?\nDutee Chand indiar esprinterraren kasua epaitegietan da -100 metro ibili zituen 11.73 segundotan, 18 urte azpikoetan-, eta ez daki oraindik emakume bezala lehiatu ahal izango den.\nEgoera berean dago herrikide duen eta babesa eskaini dion Santhi Soundarajan, Asiako Jokoetan domina irabazten lehen emakume tamil-a ere. Bere sexua kolokan jarri izanaren ondorioz, bere buruaz beste egiten ahalegindu da.\nBatzuk gogoratuko duzue Maria Jose Martinez Patiñoren kasua. Galiziarrak Espainiako errekorra zuen 100 metrotako hesi-lasterketan, baina “kromosoma aldaketa” bat zuela eta, lehiatik kanpo utzi nahi izan zuten. Berak bereari eutsi zionez, baztertu egin zuten, harik eta salaketa batzuk medio, epaitegiek berriro kirolerako onartu zuten arte.\nBioetika batzordeko kide da egun COI-n.\nFIFA-ren arautegia aurreko Munduko Kopan ezarri zen, Ekuatore Gineako hiru jokalari gizon itxura zutela-eta salatu zituztenean, emakumeak baziren ere.\nLehen begiratuan, arazoa sinplea da, gizona izateak abantailak ditu emakumeen aurkako kirol lehian. FIFA-k 2011ko ekainean “Sexu egiaztapen” arautegian agertu zuenez, “hormona androgenikoek (testosteronak batik bat) errendimendua hobetzen dute eta abantaila eman dezakete futbolean”. Gauzak horrela, testosterona kopurua behin betiko frogatzat hartzen du nazioarteko futbol erakundeak, azterketa eta miaketa fisikoekin batera.\nBaina kontua ez da hain erraza zientziaren arabera, “ez baitago gizaki bat gizonezkoa edo emakumezkoa den esateko testosterona neurri bat; ezta beste hormonarik ere. Ez dago pertsona baten sexua mugatzen duen markatzaile biologikorik”, Karkazis-ek erabat ziur dioenez.\nAdi ondoko taulari:\nIAAF-eko epaileek testosterona maila altua duten atletak identifikatzen laguntzeko da, gorputzean duten ile kopuruaren arabera! (klikatu handitzeko)\nIkerlarien arabera, “COI-k emakumeentzako normaltzat jotzen dituen testosterona neurriak ez dira onargarriak”; zazpiehun kirolari olinpiko aztertuta, honakoak izan baitziren emaitzak: Emakumeen %13,7 erakunde olinpikoak normaltzat jotako neurritik gora zeuden, eta %4,7 gizonezkoentzako emandako neurrietan. Elitezko gizon kirolarietan, berriz, %16,5 normaltzat hartutako neurrietatik behera zeuden, eta %1,8 emakumeentzako emandako neurrietan. “Testosterona neurriak aintzakotzat hartuz gero, bi metrotik gorako kirolariak ere baztertu beharko lituzkete eta orduan… agur NBA!”, dio txantxati Victoria Ley-k.\n“Askotan ezinezkoa da pertsona baten sexua neurri biologikoen arabera ezagutzea, eta arrazoizkoena bere identitate sexuala kontutan hartzea litzateke”, Ley-ren arabera. Iritzi berekoa da Karkazis ere: “Bizitza osoan zehar emakume bezala bizi eta lehiatu diren kirolariak dira. Beraien agiri ofizialek emakumeak direla diote. Beraz, zergatik eskatzen zaie orain ´Sexu egiaztapena?”.\nPiztu berria den kalapita baino lehen, Karkazis-ek artikulu bat argitaratu zuen “Science” zientzia aldizkarian, “kirolarien sexuari buruzko eztabaida sozial eta etikoa da, eta giza aniztasuna ulertzeko dugun moduarekin du zerikusia –zihoena-. Eta honek eragina du askoren bizitzengan”. Begira bestela Semenya hegoafrikarrari, Chand eta Soundarajan indiarrei, Patiño espainiarrari edo Park Eun-sun hegokorearrari.\n* Ekainaren 6tik uztailaren 5era jokatuko da Kanadan emakumeen Munduko Kopa, zazpigarren aldiz -eta lehenengoz belar artifizial gainean-. Espainiako selekzioarekin Athletic taldeko Ainhoa Tirapu, Erika Vázquez, Irene Paredes eta Eli Ibarra zein Bartzelona taldeko Leire Landa fubolari euskal herritarrek jokatuko dute bertan.\nemakumea, emakumeen kirola, FIFA, futbola, sexu egiaztapenak\nEkaineko Soziolinguistika Solasaldia\nZer duzu buruan “Emakumea bazara, froga ezazu”-ri buruz\nNamen 2015-06-03 16:59\nHonelako frogarik jarriko dugu zure aurreko iruzkinean iragartzen zenuen aurreko udaleku mutiko-diskriminatzailean?


Euskerazko unibersidade-liburuak egiteko deialdia martxan - bizkaie.biz\nBizkaie! 2021-08-05 10:21 Euskerea berbagai\nUEUk sustatzen dau diru-poltsea, Bizkaiko Foru Aldundiaren babesagaz.\nUnibersidadeko ikasketak egiten dabizanek behar-beharrezkoak ditue liburu espezializaduak eta ikasgaietako edukiak batzen dituenak. Euskeraz be eskaintza zabala eta gaurkotua egon daiten, UEUk hiru diru-poltsa sortu ditu, Bizkaiko Foru Aldundiaren babesagaz. Deialdi honen bidez, euskerazko unibersidade-liburu barriak bultzatu nahi ditue.\nUEUk lantzen dituan ikasgai guztietako liburuak onartuko ditue: antropologia, antzerkia, arkitekturea, artea, bertsolaritzea, ekonomia, filosofia, fisikea, glotodidaktikea, historia, hizkuntzalaritzea, ikasketa klasikoak, informatikea, itzulpengintzea, kazetaritzea, komunikazinoa, kimikea, fisikea, klimatologia, literaturea, matematikea, musikea, natur zientziak, osasuna, pedagogia, psikologia, sexualidadea, soziologia, soziolinguistikea, zuzenbidea, kultura-gaiak, folklorea eta gastronomia. Hortik kanpoko alor batzuk be kontuan hartuko ditue.\nNahi daben autoreek parte hartu leikien arren, orain arte unibersidadeko liburuetan ibili ez diranak animau ditu UEUk batez be, idazleen zerrendea ahalik eta luzeena eta anitzena izan daiten, eta gazteek lekua egin deien. Hortaz, autore gazteen lanak gehiago balorauko dira, baita kide gazteak dituen lantaldeek idatzitakoak be.\nUrriaren 10era arte hartu leiteke parte deialdian. Poltsa bakotxaren irabazleari 3.000 euro emongo deutsez, eta akordioak urtebete izango dau. Jakina, liburuak oso-osorik euskeraz idatzi beharko dira.\nBehin epaimahaiak proposamen guztiak aztertuta, abenduan jakin eragingo dau UEUk ze hiru proiektu aukeratu dituan. Argibide gehiago eta deialdiaren oinarriak hemen.


Junior / cadetes\nFotos Telmo Lopez\nFotos A. Courjaud\nFotos Arkaitz Saiz\nFotos M. Morales\nFotos Jon Ustariz\nFotos Iñaki Montero\nZu hemen zaude: Inicio Araudia\nNork idatzia: Erlaitz | | | Bisitak: 4517\n1. EGUNA ETA TOKIA:\nErlaitz Mendi Maratoi Erdia 2015ko maiatzaren 10ean egingo da, goizeko 09:00etan hasita, eta Toki-Alai eskola publikotik (Ibarla) irtengo da.\nIrun inguruko mendietatik, Aiako Harria parte naturalean, egingo da proba eta 21 kilometroko ibilbidea du, 2.100 metroko desnibel pilatuarekin. Neurketak ez daude homologatuta.\n3. PARTE HARTZEA:\nAtleta, mendizale edo kirolari orok parte hartu ahal izango du, federatu nahiz federatu gabeek, eta gehienez 350 lasterkariren muga arte, beti ere arautegi honetan adierazten dena betez.\n(proba egunean beteta dituen urteak)\nAbsolutua, 18 urtetik gorakoak.\nBeteranoak, 45 urtetik aurrera.\nBeteranoak, 40 urtetik aurrera.\nDEPORTES GONZALEZ Intersport-en egin ahal izango dira (Hondarribia kalea, behea - Irun) eta www.kirolprobak.com web gunean, martxoaren 1etik aurrera. Inskripzioa ordainduta, parte hartzaileak erabakitzen badu ez duela proba egingo, ordaindutakoa itzuli egingo zaio. Aurreikusita dago parte hartzaileen kopurua gehienez 350 izango dela.\nInskripzio kuota 24 € da federatuentzat eta 26€ federatu gabeentzat. Azkeneko astean egiten badira 35 € ordaindu beharko da. Inskripzio kuota ordaintzeak eskubidea ematen du proban parte hartzeko, erantzukizun zibileko eta istripuen asegurua edukitzeko, antolakuntzak parte hartzaileentzat jarritako zerbitzu guztiak erabiltzeko eta elastiko bat jaso eta oparien zozketa batean parte hartzeko.\nIbilbidea behar bezala seinaleztatuta egongo da kartel adierazle eta ongi ikusteko moduko zintekin. Kilometro bakoitza kartel batez adierazita egongo da.\nAntolakuntzak kontrol puntuak jarriko ditu eta derrigorrezkoa izango da bertatik igarotzea, arauzko kontrolak egingo dira eta.\n5 hornikuntza-postu jarriko dira, helmugakoaz gain. Puntu hauetan produktu energetikoak eta freskagarriak eskainiko zaizkie parte hartzaileei.\n10. PASAGUNEKO DENBORAK:\nAntolakuntzak pasoko lau denbora finkatuko ditu 4,8; 10,8; 14 eta 17. kilometroetan eta lasterkari bat kanporatzeko ahalmena izango du ezarritako denbora betetzen ez badu. Gainera, erretiratzeko puntuak jarriko ditu. Antolakuntzako arduradunek, bestalde, ahalmena izango dute probatik erretiratzeko probako arauak hausten dituzten lasterkariak, markatutako ibilbidea osatu ez dutenak, arauzko dortsala ikusteko moduko tokian ez daramatenak, antolatzaileen oharrei kasurik egiten ez dienak edo gainerako lasterkarienganako jarrera kirol alorrean egokia ez dutenak. Ondorio hauekin, antolakuntzak aurreikusita du bi lasterkarik parte hartuko dutela lasterketa ixten. Deskalifikatzeko erabakia jasotzen duten parte hartzaile haiek guztiek kontrol-postu gertuenean entregatu beharko dute dortsala, eta proba utzi beharko dute, antolakuntzako kideek ematen dituzten oharrak jarraituz.\nDEPORTES GONZALEZ sari berezia\nerrekor absolutua 500 €\nOndu beharreko errekorra: 1h45'\nSari berezia EL PASO-k babestuta\nemakumezkoen errekorra 500 €\nOndu beharreko errekorra: 2h13'\nParte hartzaileen denbora guztiak automatikoki jakinaraziko dira proba amaitutakoan.\n13. BILERA INFORMATIBOA:\nLasterketaren aurkezpena: maiatzak 8, osteguna, 19:00etan, Erlaitz elkartean (Peña kalea, z/g, Irun)\n15. DORTSALAK ENTREGATZEA:\nMaiatzak 11, igandea, 7:00etatik 8:00etara, lasterketa irteeran - Ola sagardotegia. Dortsala jasotzeko, federatutako atletek Mendi Federazioko karneta aurkeztu beharko dute.\nLasterketa, edertasun naturaleko paraje bikainetatik igarotzen da neurri handi batean, beraz, denon betebeharra izango da ingurua zaintzea eta kontrol eremuetatik kanpo hondakinak ez botatzea. Horretarako, hornikuntza-postuen alboan zabor-edukiontziak ipiniko dira. Oinarrizko arau hau betetzen ez duten lasterkariak DESKALIFIKATU ahal izango dira.\n17. OSASUN ASISTENTZIA:\nAntolakuntzak Laguntza eta Salbamendu zerbitzuak edukiko ditu ibilbideko punturik estrategikoenetan. Era berean, helmugan, dutxa, garbiketa eta lehen laguntzarako mediku zerbitzuak eskainiko ditu behar bereziren bat eduki dezaketen kirolarientzat.\nAntolakuntzak eskubidea izango du lasterketa ibilbide alternatibo batetik desbideratzeko eta beharrezkoak iruditzen zaizkion aldaketak egiteko gorabehera desberdinak kontuan hartuta, baita proba bertan behera uzteko ere eguraldi baldintzek hala behartzen badute edo bere eskuetan ez dauden arrazoiak tarteko, beti ere aurrez Lasterketako Batzordeak erabakia hartuta.\n19. ISTRIPUETAN LAGUNTZA:\nParte hartzaileak behartuta daude istripuren bat izan eta laguntza behar dutenak atenditzera, baita edozein gorabeheraren berri emateko ere pasoko kontroletan.\nIbilbidearen barnean gertatzen den istripuaren erantzule egingo da antolakuntza, baina lasterkariaren arduragabekeriagatik gerta daitekeen istripuen erantzukizunik ez du izango, ezta parte hartzaile bakoitzaren gauzena ere, gainera, hauentzat kontsigna-zerbitzu bat jarriko du helmugan. Parte hartzaileak izango dira beren buruei eta hirugarrenei gerta dakiekeen edozein kalteren erantzule.\nAntolakuntzak eskubidea izango du lasterketan aterako dituen argazkiak proba ezagutzera emateko erabiltzen dituen komunikazio euskarri haietan guztietan argitaratzeko (eskuliburuak, kartelak, prentsa artikuluak, web, eta abar).\n22. DATU PERTSONALAK\nProban inskripzioa egiterakoan parte hartzaile bakoitzak antolakuntzari ematen dizkion datuak lasterketako arduradunek erabili ahal izango dituzte parte hartzaile bakoitzak hala nahi badu eta hala erabakitzen badu inskripzio-orrian ageri den laukia beteta.


81. EGUNA: BARRE-ALGARA\nGaur egunkaria irakurtzean barreak dituen onurak azaltzen zuen artikulu bat irakurri dut. Sekulako zerrenda agertzen zen. Sinestezina da barre-zantzo batek zenbat mesede egin ahal digun: estresa kendu, hobeto lo egin, alaitu, harremanak hobetu eta beste hainbeste probetxu gehiago.\nSerio fama dugu euskaldunok. Alai fama andaluziarrak. Agian, dauden topikoetako bat izango da fama hori, ala ez. Baina, egia da kosta egiten zaigula barre egitea. Kalean jendea barre-zantzoka ikusten dugunean, zoro egongo balitz bezala begiratzen diogu. Batzuetan lotsa ematen digu barre egiteak, besteak guri begira ez egoteko. Aske barre egiten duten bakarrak umeak dira. Natural, natural egiten dute barre. Batzuetan helduok ere kutsatu egiten gaituzte, barrea kutsakorra ere baita.\nBizi dugun pandemia honetan zenbait momentutan gogo gutxi izan dugu barre egiteko, egoerak hala behartuta. Hala ere, deseskaladan jendea alaiago ikusten ari gara eta berriro ere dugu barrea kaleko protagonista. Ea hemendik aurrera gehiago gozatzen dugun barrea eta barre-zantzoak entzuten ditugunean geu ere barreka hasten garen.\nKosta egiten zaizue barre egitea? Zer iruditzen zaizue kalean barre-zantzoka ari den jendea? Barrea kutsakorra da? Ezer barregarririk gertatu zaizue azkenaldiotan? Zer?


erabili.eus/ Lau harmarkada euskara eta unibertsitatearen alde lanean\nHemen zaude: Sarrera » Sare-aldizkariak » Berri berriak » Lau harmarkada euskara eta unibertsitatearen alde lanean\nLau harmarkada euskara eta unibertsitatearen alde lanean\n2012-05-17 / 10:10 / Idoia Torregarai (UEU) IRAKASKUNTZA\nUdako Euskal Unibertsitatearen (UEU) Udako Ikastaroek 40 urte beteko dituzte aurten. Egoera ekonomiko zaila bizitzen ari den une honetan, azken urteetako ikastaro kopuru handiena antolatu du, bere lanaren beharrezkotasuna azpimarratu eta ahalik eta matrikula gehien lortzeko asmoarekin. Ikastaroei buruzko informazio guztia www.ueu.org helbidean dago.\nIkastaroen aurkezpenean Karmele Artetxek, UEUko zuzendariak, eta Irati Iciarrek, UEUko Udako Ikastaroetako arduradunak, hartu zuten parte.\nKarmele Artetxek hartu zuen lehendabizi hitza: "40 urte beteko dituzte aurten UEUren Udako Ikastaroek. Ez da gutxi; lau hamarkada euskara eta unibertsitatearen alde lanean. Denbora tarte horretan UEUk egindako ekarpena handia izan da: euskara unibertsitate esparruan landu zitekeen apustua, euskarazko hiztegi teknikoaren definizioa, euskal komunitate zientifikoarentzat bilgune izatea, proiektu berritzaileak martxan jartzeko gaitasuna, unibertsitate-mailako testugintzan eta formazioan egiten duen lan erreferentziazkoa eta, noski, Euskal Unibertsitatearen aldarria.\nHainbat gaietan aurrerakuntza nabarmenak egin dira, ez bakarrik UEUren lanagatik, euskalgintzako beste hainbat erakundeen lanagatik ere bai. Oraindik, ordea, UEUk baduela zer eginik uste dugu, eta etorkizunean UEUren ekarpena ere handia izan daitekeela sinisten dugu. Guztiek, ordea, ez dute berdin pentsatzen eta tamalez, urteurren hau egoera ekonomiko larrian ospatzea tokatzen zaigu. Goian aipatutako guztiagatik, Eusko Jaurlaritzak UEUri partida izenduna kentzearen erabakia guztiz bidegabea iruditzen zaigula adierazi nahi dut, eta datorren urterako hausnarketa egin dezan eskatzen diogu.\nAurretik ere egoera larriak bizi izan ditugu UEUn, eta orduan bezala, orain ere aurrera egingo dugu. Izan ere, gure bazkide eta gertu ditugun erakunde eta banakoak erakusten ari zaizkigun babesa eta laguntza izugarria izaten ari da, eta horrek beste 40 urtez aurrera egiteko nahikoa indar ematen digu. Aurtengo Udako Ikastaroak horren isla izatea nahi dugu. UEUren lana ezagutara eman nahi dugu beraien bidez, jendeak ezagutu gaitzala gu eta baita egiten dugun lana ere. Horretarako Udako Ikastaroak parada ezinhobea dira. Eta horrekin batera, gure diru-sarrerak handitu nahi ditugu. Gonbidatuta zaudete denok".\n40 ikastaro 40. urteurrenean\nIrati Iciarrek, UEUko Ikastaroen arduradunak, hitz egin zuen ondoren, ikastaroei dagozkien xehetasunak azaltzeko: "40. urteurrena ospatzeko aurten 40 ikastaro antolatu ditugu, azken urteetako kopururik handiena. Guretzat erronka handia izan da kopuru hau antolatzea betiko kalitateari eutsiz krisi garai honetan, baina gure bazkide eta gertukoek erakutsi duten babesa izugarria izan da. Beraiei esker aurkezten dugu aurtengo eskaintza oparoa. Orain, matrikula kopurua ere azken urteetako handiena izatea geratzen da".\nEsan bezala, guztira 40 ikastaro antolatu ditu UEUk aurten; horietatik 22 Eibarren (UEUren ikastetxe nagusian), 8 Baionan (IUT Unibertsitatean) eta 10 Iruñean (Jaso Ikastolan) emango dira. Iciarrek adierazi moduan: "Sei jakintza arlotan banatuta egongo dira: artea eta musika, giza zientziak, ingeniaritza eta teknologia, osasun zientziak, zientziak eta gizarte zientziak, eta azken hau izango da jakintzarik nagusiena".\nIciarren esanetan, aurten hiru formatu desberdineko ikastaroak daude:\nGarapen pertsonaleko ikastaroak: ikastaro hauek pertsona moduan garatzeko balio dute; galerak modu baikorrean bizitzen ikasteko, adibidez.\nPrezioak eta diru-laguntzak\nIrati Iciarrek UEUren udako ikastaroetarako dauden diru-laguntzen inguruko informazioa ere aipatu nahi izan zuen, laguntza ugari daudenez jendea hauek eskatzera bultzatzeko. Horiei guztiei buruzko informazioa ere www.ueu.org webgunean aurki daiteke.\nEkintza berezia urteurrena ospatzeko\nMaiatzaren 21etik aurrera salgai jarriko ditugu UEU Bonoak. Gure asmoa bono hauen bidez bikoitza da: alde batetik, diru-sarrera propioak lortzeko bide berriak urratzea, eta bestetik, UEUren ikastaro eta liburuak ezagutzera eman, "UEU oparitu" edo "UEU erabili" daitekeenaren mezua zabalduz. Hau da, ezagutza ere oparitu daitekeen zerbait dela adierazi nahi dugu.\nBonoek 30 euro balioko dute, baina 33 eurotako balio erreala izango dute. Hau da, UEUk % 10a oparitzen du.\nBono hauek UEUren ikastaroak ordaintzeko, liburuak erosteko edota bere aldizkarietako harpidetzak egiteko balio dute.\n2012ko abenduaren 31an iraungituko dira.\nOpariak egiteko balio dute. Hau da, norbaitek erosi eta beste bati eman diezaioke.\nNola eskuratu: komunikazioa@ueu.org helbidera idatziz edota (0034)943821426 telefonora deituz.\nUEU eta Udako Ikastaroen zabalkundea egiteko, ekainaren 4tik 7ra bitartean hitzaldi-zikloa antolatu dugu pil-pilean dauden gaiekin. Hitzaldiak Bilboko La Bolsan egingo dira, arratsaldeko 18:30etik aurrera. Oraindik guztiak ez daude lotuta, baina horietako bi aurreratu ditzakegu:\nKrisi ekonomikoari buruz. Joseba Tobar-Arbulu eta Xabier Renteria. Ekainaren 4an.\nEuskararen inguruko diskurtsoa aldatu beharra. Iñaki Martinez de Luna. Ekainaren 6an.\n40 urte hauetan guztietan milaka pertsonek parte hartu dute UEUren Udako Ikastaroetan. Milaka gertakari, pasadizo eta kontu lau hamarkadetan. Bizipen hauek guztiak (guretzat bizipozak direnak) batu nahi ditu blog honetan: www.unibertsitatea.net/blogak/ueu40, Udako Ikastaroek (eta UEUk) zer eman diguten eta zer eman dezaketen adierazteko, bisita-liburu baten antzera.\nHori dela eta, Udako Ikastaroetan parte hartu duten guztiei dei egiten diegu beraien esperientzia bidali diezaguten komunikazioa@ueu.org helbidera.\n(IDOIA TORREGARAI MARTIJA UEUren komunikazio arduraduna da)


Euskara ospatzeko jaialdia, irailaren 26an, Leidorren - Eskualdea - 2020-09-26 - Aiurri.eus\nEuskara ospatzeko jaialdia, irailaren 26an, Leidorren\nAinhoa Gil 2020-09-16 11:13\nMikel Artola, Nagore Arin eta Kike Amonarriz\nGaltzaundi Euskara Elkarteak antolatuta, ‘Gehiago, gehiagorekin, gehiagotan’ jaialdia ospatuko dute irailaren 26an, Tolosako Leidor aretoan. Beharrezkoa izango da aurrez izena ematea.\nEskualdeko hainbat eragilek euskararen alde egindako lana aitortu, eskertu eta ospatuko dute Galtzaundi Euskara Elkarteak irailaren 26rako antolatutako jaialdi berezian. Elkarteko kide den Mikel Artolak azaldu duenez, “Tolosaldeko euskalgintzaren jaialdi berezia ospatzera goaz irailaren 26an, 12:00etan hasita. Musika, umorea, bertsolariak, eta ezustekoren bat edo beste ere ez dugu baztertzen. Euskalgintzan aritu direnen testigantzak ere plazaratuko ditugu jaialdi horretan”.\nHiru helburu berezi ditu jaialdiak: “Batetik, azken hamarkadatan euskalgintzan lanean aritu direnei, egindako lorpenen aitortza egingo zaie. Bestetik, udazkeneko Euskaraldiaren aurkezpen ekitaldia eta abiapuntua ere izango da Tolosaldean. Hirugarren helburua, berriz, gure eskualdean euskarari lotuta ditugun erronken berri eman eta gizarteratzea izango litzateke”. Euskararen alde aritu direnak, eta orain dabiltzanak elkartuko dituzte Leidor aretoan.\nEgungo egoera dela eta, 400 laguneko aforoa ezarri dute Leidorren eta jaialdira joan ahal izateko, ezinbestekoa izango da aurrez izena ematea. Galtzaundi Euskara Elkarteko kideekin harremanetan jarri besterik ez dago horretarako: 943 65 50 04, galtzaundi@galtzaundi.eus edo Galtzaundiren Tolosako egoitzara gerturatuz (Nafarroa etorbidea 6).\nKike Amonarrizek ere hartu du hitza jaialdiaren aurkezpen ekitaldian. Euskararen erabilera neurtzen dute kale-neurketatan iaz izandako datua hartu du ahotan: “Kale-neurketak egiten direnetik lehen aldiz, euskara gehiago entzun zen Tolosako kaleetan gaztelania baino. Hori lorpen kolektibo handia da, eta ospatu egin behar dugu. COVID-19ak dena gerarazi zigun, baina interesgarria eta komenigarria iruditu zaigu Euskaraldiaren aurkezpenarekin eta etorkizunean izango ditugun erronkekin lotzea, horiek izango dira iraileko jaialdiaren hiru zutabe nagusiak”.\nAmonarrizek berak eman ditu 2019ko neurketak utzitako datuak: “Tolosan 1985etik egiten dira kale-neurketak. Ziurrenik, Euskal Herrian dagoen erabilerari buruzko datu seriorik luzeena da. 2019an, lehen aldiz, kaleetan euskara gehiago entzun dugu gaztelania baino. Euskara %49,1; gaztelania %48,5 eta %2,4a, beste hizkuntzetan”. 1985etik aurrera hasi zen hoberanzko joera: “Urte hartan, %29a zen erabilera. 20 puntuko hobekuntza egin dugu,beraz, 35 urteotan”.\nErabileraren hobekuntza etorri da ezagutzaren hobekuntzarekin. “Honek erakusten digu ezagutzaren unibertsalizazioak ikaragarrizko garrantzia duela, eta ezinbestekoa dela horretan inbertsioak egiten jarraitzea. Eskola ezinbestekoa da, nahiz eta ez den faktore bakarra; hor sartu behar dira lan mundua, eremu informala eta abar.”.\n2000. urtetik aurrera, gainera, Tolosako kalean euskara gehien egiten dutenak haurrak dira, eta jarraian datoz gazteak. “Hori, hizkuntza biziberritze-prozesu arrakastatsua gertatzen ari den gizarteetan bakarrik gertatzen da. Hau lorpen soziala da. Hauek dira ospakizunera eraman gaituzten datuak”, azaldu du Kike Amonarrizek.\nEskualdeko datuak, aldiz, bestelakoak dira. “Tolosan hobetzen ari gara baina eskualdean, herri euskaldun edo arnasguneetan, badago atzeranzko joera bat. Ezagutzan eta erabileran atzera egin dugu. Hori horrela, Galtzaundi Euskara Elkarteko kideok garbi ikusten dugu ezinbestekoa dela eskualde mailako hizkuntza politika komuna indartzen jarraitzea. Tolosaldeko Mahaiaren eraikuntzan ari gara”.\nXIX. mendearen erdialdean euskara nagusi zen Tolosaldean, baina Frankismo garaian, “euskara ia desagertuta zegoen Tolosatik eta baita Villabonatik ere. Herri txikietan mantendu zen”, azaldu du Kike Amonarrizek. Gerra aurreko dokumentu bat ere aipatu du Amonarrizek. “Bertan argi azaltzen da 1921ean erdera nagusituta zegoela. Horregatik esan dezakegu 100 urtetan lehen aldiz, euskara nagusitu dela”. Emaitza horren atzean, Tolosa eta Tolosaldeako eragile asko dago.\nEtorkizunari begira Amonarrizek argi du; “datozen urteetako neurketaren batean baliteke emaitzetan euskara ez izatea nagusi, baina joerari eustea da garrantzitsuena. Tolosaldea da Euskal Herriko eskualderik euskaldunenetakoa, eta guri dagokigu aurretik joan eta dinamizazio lana egitea”.\nUdazkenean ospatuko da Euskaraldia, eta irailaren 26ko jaialdia baliatuko dute aurkezpena egiteko. Nagore Arinek azaldu duenez. “Tolosaldeko 24 herritan hasiak dira Euskaraldia prestatzeko lanetan. Dagoeneko 100 entitate inguruk eman du parte hartzeko izena, eta irailaren amaiera arte izango dute horretarako aukera. Ondoren, irailaren 24tik aurrera iritsiko da norbanakoen izen-ematea. Ekitaldian gonbita luzatuko zaie Tolosaldeko biztanleei, euskararen inguruko hausnarketa egitera eta erabileran pauso bat gehiago ematera”.\nEtorkizunean Tolosaldean euskarak izango dituen erronka nagusiak ere aurkeztuko dituzte ekitaldian zehar.


Victor Fleming (Pasadena, Kalifornia, 1889ko otsailaren 23 - Cottonwood, Arizona, 1949ko urtarrilaren 6) Ameriketako Estatu Batuetako zinema zuzendaria izan zen, Oscar sariaren irabazlea. Mekanikarako sena erakutsia, Allan Dwan zinema zuzendariak kameralari laguntzaile hartu zuen. Berehala zuzendari postua bereganatu zuen Victor Flemingek, zeinek 1919an estreinatu zuen zuzendutako lehendabiziko filma.\nVictor Fleming (Pasadena, Kalifornia, 1889ko otsailaren 23 - Cottonwood, Arizona, 1949ko urtarrilaren 6) Ameriketako Estatu Batuetako zinema zuzendaria izan zen, Oscar sariaren irabazlea. Mekanikarako sena erakutsia, Allan Dwan zinema zuzendariak kameralari laguntzaile hartu zuen. Berehala zuzendari postua bereganatu zuen Victor Flemingek, zeinek 1919an estreinatu zuen zuzendutako lehendabiziko filma. Haren film mutu gehienak Douglas Fairbanks aktorentzako abenturak ziren. Western generoa ere jorratu zuen. Hori dela eta, "gizonen zuzendaria" bezala ezagutu zen. Baina emakumeentzako zuzendari eraginkorra zela egiaztatu zen. Izan ere, haren zuzendaritzapean, Vivien Leighek Oscar saria irabazi zuen, Hattie McDanielek bigarren aktorearena, eta Ingrid Bergmanek izendapena jaso zuen. 1932an, Flemingek MGM konpainiarekin sinatu zuen eta estudioko film laudatuenetakoak zuzendu zituen: Red Dust (1932), Bombshell (1933), Reckless (1935) Treasure Island (1934) eta Captains Courageous (1937). Haren film ezagunenak, halere, 1939an egin zituen: The Wizard of Oz eta Gone With the Wind. Nolanahi ere, biak dira ekoizleak gidatutako filmak, eta bietan Flemingek beste zuzendari bat ordezkatu behar izan zuen. (eu)\nVictor Fleming (Pasadena, Kalifornia, 1889ko otsailaren 23 - Cottonwood, Arizona, 1949ko urtarrilaren 6) Ameriketako Estatu Batuetako zinema zuzendaria izan zen, Oscar sariaren irabazlea. Mekanikarako sena erakutsia, Allan Dwan zinema zuzendariak kameralari laguntzaile hartu zuen. Berehala zuzendari postua bereganatu zuen Victor Flemingek, zeinek 1919an estreinatu zuen zuzendutako lehendabiziko filma. (eu)\nVictor Fleming (eu)


Turismo txokoa ireki dute BAZen - Arrasate - Goiena.eus\nTurismo txokoa ireki dute BAZen\nEneko Azurmendi 2018-08-21 16:30\nArrasateko, Debagoieneko eta Euskal Herriko informazio turistikoa eskaintzen duen txokoa ireki du Arrasateko Udalak Biztanleen Arreta Zerbitzuan, BAZ gunean. Victoriano Fuentes turismo zinegotziak azaldu duen moduan, orain arte ezer gutxi egin da Arrasaten turismoari begira, eta halako zerbaiten beharra zegoela aitortu du.\nArrasateko turismoaren gaineko webgunea amaitzen ari dira dagoeneko, eta horrekin batera, BAZ gunean turismoari lotutako zerbait egon beharko litzatekeela pentsatu zuen Udalak. "Turismo Bulegoa agian gehiegi da, pertsona bat egon behar delako arreta eskaintzen. Oraingoz, turismo txoko honekin hasiko gara, eta erantzun ona izaten badu, BAZ barruan bulegotxo bat irekiko genuke, eta langile bat jarri, datozenei arreta eskaintzeko", dio Fuentesek.\nHori hala balitz, arreta eskainiko lukeen pertsona horrek formazio txiki bat jasotzea aurreikusten dute, ezagutza minimo bat izan dezan.\nTxokoari dagokionez, mota guztietako folletoiak daude, euskaraz, gaztelaniaz, frantsesez eta ingelesez, eta orain arte arrakastarik handiena izan duena Euskal Autonomia Erkidegoko errepideen mapa izan da, Fuentesen esanetan. Horrez gain, Natura Bideen Mapa edota Udalatxeko igoeraren inguruko informazioa duten folletoiak ere badaude.\nAbuztuaren 3an ireki zuten, eta aurrerantzean, BAZ guneak duen ordutegi bera izango du turismo txoko honek ere. Hau da, abuztuan goizez, eta irailetik aurrera goizez eta arratsaldez.


Donostia 2016ko kartel erraldoiak herritarrek margotuko dituzte — Gaztezulo\nDonostia 2016ko kartel erraldoiak herritarrek margotuko dituzte\nDonostia 2016ko kartel erraldoiak herritarrek margotuko dituzte https://www.gaztezulo.eus/albisteak/donostia-2016ko-kartel-erraldoiak-herritarrek-margotuko-dituzte https://www.gaztezulo.eus/albisteak/donostia-2016ko-kartel-erraldoiak-herritarrek-margotuko-dituzte/@@download/image/20123133134abiapuntuak_2.jpg\nDonostia 2016ko Europako Kultur Hiriburua izango da, eta berau zabaldu eta herritarren parte hartzea suspertzeko, ekimen berezi bat abian jarri dute: hiri osoa apainduko duten kartel erraldoiak margotzeko aukera. Horretarako, bi modu izango dituzte herritarrek: tailerren bidez, edota sare sozialetan.\nAbiapuntuak ekimenaren lehen urratsa izango da kartel erraldoien margoketa. Ehun herritar inguruk parte hartu ahal izango dute bertan, eta taldea sortzerakoan, barietatea bilatuko dute antolatzaileek, hau da, genero, adin eta lanbide ezberdinak dituzten lagunak bilduko dituzte.\nBerauek margotzeko hainbat tailer antolatu dituzte San Telmon hilaren 27an, 28an, 29an eta 30ean. Bertara joateko helbide honetan eman behar da izena, datorren astelehena baino lehen martxoak 20. Tailer horietan herritarrek beren marrazkiak egingo dituzte paperaren gainean, eta horiekin mosaiko moduko bat osatuko da hirian zehar jarriko diren euskarriak betetzeko.\nMota guztietako teknikak erabil daitezke, eta abstraktuak edota surrealistak ere izan daitezke. Azken baten, egingo zaizkien galdera batzuei emaniko erantzun bisualak baino ez dira izango.\nOlatu Talka festibala\nHalaber, datorren maiatzean Olatu Talka festibala egingo dute, inoiz baino zabalagoa izango dena. Urumea ibaiak protagonismo berezia izango du, iragan udazkenean jasandako ur erauntsien ondorioz. Martxoaren amaieran kaleratuko dute antolatzaileek jaialdiaren egitarau osoa.


« Itzuli ezinaren historia | Oihanarekiko harmonian »\nErraiak Mikel Babiano López de Sabando / hirinet.net, 2014-10-06\nEmakume gazte bat bere etxeko ohean esnatu da eta ustezko mutil-lagunaren agur hitzak topatu ditu mahaiaren gainean. Aurkikuntza horren karira emakumeak egingo dituen ekintzak eta hausnarketak darabiltza Erraiak liburuan Sarriugartek, bikote harreman heterosexualei eta mendekotasun egoerei buruzko hausnarketak, hain zuzen ere.\nLiburuaren paratestuari erreparatuz gero, Egon Schieleren autorretratua topatuko du irakurleak azalean. Margolariaren koadroko biluztasunak iradoki legez, sexuaz eta gorputzaz baliatu da, neurri handi batean, Sarriugarte liburuko pertsonaia nagusiaren erraiak aurkezteko. Horrela, irudi luke gorputza dela gure territorio libre bakarra, norberaren sentimendu eta kezkak azaleratzeko bide bakarra, hala Schieleren nola Sarriugarteren unibertsoan, bederen.\nNire iritziz, idazle elgoibartarraren xede agerikoena da emakumezko protagonistari buruan dabilzkion hausnarketen bitartez egungo gizartea aztertzea eta galdera “desatseginak” mihi-bilorik gabe plazaratzea: zergatik ez diegu bikotekide, senide, koadrila eta bestelakoekiko mendekotasun-harremanei aurre egiten? Zertan datza askatasunaren eta alienazioaren arteko muga? Zertan zorionaren eta eromenaren artekoa? Zer da bizitza Eros eta Tanatosen arteko harremana ez besterik? Ezinezkoa ote maitasuna eta desioa uztartuko dituen oreka behingoz kausitzea?\nGaldera horiek eta beste asko ezkutatzen dira narratzailearen hitzen atzean. Berau lehen pertsonan mintzo zaigu, orainaldian sarri, baina baita lehenaldian ere, bere pentsakizunek iraganera jauzi egiten dutenean. Oraina, iragana eta etorkizuna aise bereizteko kapituluen goiburuetara jo besterik ez du irakurleak; izan ere, -4, -6 eta antzeko minusdunek iragana islatzen dute, 0 zenbakiak oraina eta 0,01ek etorkizuna. Kapituluak ez dira kronologikoki ageri, Claude Simonek, Güell parkeko mosaikoen desordena gogoan, esan zituen hitzei men egin nahian bezala: “memoria plater hautsi bat da”.\nEra berean, etxe bateko testuinguru hertsian kokatu behar dugu pertsonaia nagusia. Haren oroitzapenek, aldiz, Euskal Herriko lekuak (Gasteiz, Bilbo…) dituzte hizpide oro har, eta ohikoak dira bertako taberna eta parranda giroak.\nPertsonaiek ez dute izenik eta letra hutsak besterik ez dira kasu guztietan (X eta Y mutil-lagunak, U oso laguna, A eta B lagunen lagunak, P Berlingo laguna…), Kafkaren K. ezagunaren zein beste zenbaiten gisara. Aitzitik, esango nuke narratzailearen gurasoak direla hizki hutsezko existentziara mugatzen ez diren bakarrak, izen berezirik izan ez arren eta pertsonaia nagusiak egoera jakinetan dien herra gorabehera “gurasoak” direlako, ama eta aita, ez K. eta L. edo M. eta N. Esan gabe doa pertsona horiek guztiak narratzaile anonimoaren inguruan jira-biraka dabiltzala, amaigabeko zurrunbiloan nola.\nOso gutxi dakigu haiei buruz, eta beste hainbeste esango nuke pertsonaia nagusiaren inguruan, haren bizitza sentimental eta sexualaz kanpoko erreferentzia zuzenak ez baitira arras ugariak: emakumezko gaztea da, Berlin eta Denverren bizi izandakoa, ikasketak bukatu eta Euskal Herrira itzuli dena, Gasteizen masterra egin du… Bere hitzetatik ondoriozta dezakegu, ordea, hiper-arrazionala eta oso kritikoa dela, guztia —gorputzetik hasita— kontrolpean izan nahi duela eta horregatik haserretzen dutela hainbeste mendekotasun egoerek. Badirudi alkoholean eta sexuan bilatzen dituela askatasuna eta zoriona, baina haiekiko dependentziak berak ere amorratzen duela. Ildo beretik, gizonezkoak zakil huts-tzat ditu eta gauza bera dira berarentzat ligatzea eta ehizan aritzea, gizonak ehizakiak diren neurri berean…\nErreferentzia faliko zein analek eta beste elementu batzuek (ama totala, espetxe afektiboa, neurosia etab.) psikoanalisiaren oihartzuna dakarkigute ezinbestean gogora, Freud, Jung, Lacan etab. Kakarekiko obsesioak (solo me apetece cagar) ere bide beretik lerra gintzakeela uste dut.\nLaerzioko Diogenes historialari klasikoaren arabera, Heraklitok berak ere kakaz estalarazi zuen bere burua hidropesia sendatzeko. Hortaz, kakan (bizitzaren kakan, desioaren kakan, sexuaren kakan…) murgiltzea ote da Sarriugartek gure arazoak konpontzeko proposatzen diguna? Hori ote bere protagonistak uneoro egiten duena?\nLiburuaren egiturari dagokionez, bi zatitan banatuta dago: alde batetik istorio nagusia dugu (7 eta 140 orrialdeen artean), han-hemenka oin-oharrei dagozkien zenbakitxoak dituena. Bigarren zatia zenbakitxo horiei erreferentzia egiten dieten oin-oharrez josita dago (141 eta 173 orrialdeen artean). Azken horiek narrazio nagusia osatzen dute, informazio berria gehitzen, nobela egituratuari antinobelaren ñabardurak ematen, ahots zintzo eta —norberaren buruarekiko— ezin zorrotzagoaren bitartez. Hala eta guztiz ere, irakurlea liburuan atzera eta aurrera egitera derrigortzen dute oin-oharrek eta, batzuetan, haiei dagokien testuaren luzera handiegia denean, narrazio nagusiko haria galtzeko arriskua dago. Beraz, hautu kementsu bezain arriskutsua deritzot liburuaren osaerari.\nSarriugartek darabiltzan hizkuntzari eta hizkuntz baliabideei buruz mintzatu nahi nuke orain labur-labur. Gordinak eta zuzenak dira haren hitzak, argiak eta eufemismorik gabekoak, oso gutxitan aditzen ditugunen tankerakoak. Lepoko bateko harritxo preziatuak bailiren, esaldi luze eta konplexuen harian txertatuta daude maiz, zehatzak dira eta indar handikoak. Haatik, nago ez ote diren batzuk luzeegiak eta ez ote duten irakurlearen arreta osoa eskatzen, berorrek behar bezala ulertuko baditu.\nBidenabar, agerikoa da idazle trebeak aditz trinkoekiko (balirudike, dakuskit, ziostaten…) eta erritmo aldaketak sortzeko baliabideekiko (errepikapenak eta onomatopeiak, besteak beste) duen atxikimendua; azken horiek, idazlearen ironia eta sarkasmoarekin batera, eragin estetiko eta estilistikoa ere badute.\nGainera, elgoibartarra berritzailea da eta hizkuntzarekin jolastea du atsegin. Horrela, hitz berriak asmatzeko —edota berrasmatzeko— joera antzeman diezaiokegu: ipurtzuloratu, zakilseme, gua[i/p]enak, zurlurtuta, ogibide vs. ardobide… Eskuarki Hiztegi Batuak hobetsi euskaraz idazten badu ere, salbuespenak egon badaude, gaztelaniazko esapideetara jotzen duenean kasu: con las manos en la masa, hasta en las mejores familias…; ildo beretik, ez dira ez gutxi heterolinguismoaren adibideak: shit, making a long story (very) short, wishful thinking, angst… Horiek ingelesez eta gaztelaniaz daude batik bat, alemanez neurri apalagoan.\nBeste alde batetik, esanguratsua da kontakizunak islatzen duen intertestualitate aberatsa, zinemagintzaren esparruan (D. Hopper…) nola margolaritzan (F. Kahlo…), musikan (J. Hendrix…) eta baita literaturan ere: Kerouac, Bukowski, Bradbury, Woolf, Saizarbitoria…\nSaizarbitoria aipatu dudala eta, nabarmentzekoa da idazle elgoibartarra bat datorrela Donostiakoarekin zenbait gairen hautaketari dagokionean: desioa, sexua, bikote harreman korapilatsuak, maitasuna vs. maitasun eza etab.\nAzkenik, Sarriugarteren lanak hausnarketa metaliterario interesgarriak plazaratzen dizkigu: zer da idaztea mozkorraldi baten erdian eragin askatzailea duen ekintza baino? Protagonistaren idazketa mutilak utzi izanaren ondorio zuzena dela aintzat hartzen badugu, ezinezkoa al da gatazkarik gabeko idazketa irudikatzea? Sormena askatasun une laburren —masturbazioa dateke horietako bat— ondorioa da?\nLaburbilduz, lan honen bidez emakumezko gazte baten erraietan eta pentsakizunetan murgilaraziko du Sarriugartek irakurlea. Neurri batean, esan genezake emakume hori gure aurrean odolustuko dela eta “komuneko harraska atergabe mailukatzen dirauen ezin itxitako txorrotak” asaldatuko duela irakurlea, hasieratik amaieraraino asaldatu ere, gure gizarteari eta giza harremanei buruz hausnar dezan, galdera zahar nahiz berriei lotsarik, beldurrik gabe hel diezaien.\nPatxadaz irakurtzeko liburua da hau, halabeharrezko gordintasuna eta probokazioa direla eta inor hotz utziko ez duena. Montaigne eta Frisch bezain zintzoa da elgoibartarra, gardena, zinez, bere solasa. Aitzitik, zergatik kontatu nahi dizkigu kontatzen dizkigunak? Ba al dago ezkutatzen digunik? Bat al datoz liburu honetan kontatzen direnak kontatzen ez direnekin?\nEuskarazko ahots berri bat, mundua aztertzeko ikuspuntu berri bat, unibertso literario berri bat, horra hor Sarriugartek bere lehen eleberrian eskaintzen diguna. Ongi etorria bezain oparoa izan dadila bere uzta.


Bizilagun elkarkidegoen kudeaketa.\nGaraje elkarkidegoen kudeaketa.\nIndustrial poligonoen kudeaketa.\nBulego eraikinen kudeaketa.\nEraikuntza berriko eraikinen kudeaketa.\nZentralizatutako galdaren kudeaketa.\nINSERT INTO `useronline`(`timestamp`, `ip`) VALUES('1594711090','18.208.126.130')


Gehiengoek klima-bekatariek azkenean ordaintzea nahi dute | AUKERA BERRIA\nGehienek klima-bekatariek azkenean ordaintzea nahi dute\nin Alternatibak eta iritziak, Austria\nKarin Bornett 13. Apirila 2021, 10: 16 1k Views\nEraikuntzako teknologiaren fabrikatzaile baten "Energia Joeren Jarraipena 2021" egiteko, 1.000 austriar elkarrizketatu ziren energia trantsizioaren gaian modu adierazgarrian.\nAustriarren% 60k klima kaltetzen duten CO2 emisioak eragiten dituztenei lehenago ordaintzea eskatu nahiko liekete beranduago baino.\nGehiengoa kezkatuta dago klima aldaketaren aurrean berotegi efektuko gasen isuriak ez direla behar bezain azkar ordainduko.\nEhuneko 82 kezkatuta daude ingurumeneko kalteak beranduegi ekidingo direlako etorkizuneko belaunaldientzat.\nGrafikoa: Stiebel Eltron


Su txikian egosiak | Kultura | Berria\nSu txikian egosiak\nDiskoetxea: Moonpalace Records.\nMimoz ondua, erritmo pausatukoa, gustu finekoa. Hartu Getxoko Manett laukoteak argitaratu berri duen Caravan disko berria eskuetan, erreparatu paisaia idor mendebaldetar horri, muino magaleko lautadan hazi den flora bakanari, ortzitik sendo jotzen duen eguzkiari, ukitu tentuz eskulanean egindako azala. Begiratu atzealdeari ondoren. Ez zara harrituko, noski, Moonpalace Records irakurtzen duzunean. Erabat kontrara, pentsatuko duzu: non bestela? Begi bistako kontua iruditu zait niri behintzat, diskoa osatzen duten hamabi kantuak entzunda, esatea taldea eta diskoetxea pasta berarekin eginak daudela, pentsatzea erabat zentzuzkoa dela orain hiru urte Suburbia lanarekin egindako hautu bera errepikatzea. Nekez imajina nezake bateratze aproposagorik.\nArtisau lan zaindua da Caravan, ez soilik diskoa biltzen duen kartoizko zorro delicatessen-agatik, baita kantuak banan-banan patxadaz entzun ondoren uzten duen gorputzaldiagatik ere. Aurreko lanean bezala, orain ere antzematen zaizkie 60ko hamarkadako Neil Youngen oihartzunak, baita Will Oldhamenak ere —Bonnie Billy Prince—; baina edozein unetan gai dira folk kutsua edo americana estilokoa utzi eta erregistro berriagoetara jauzi egiteko, Teenage Fanclubekoen pop doinuetara batzuetan, Neil Halstead buru duen Mojave 3 bezalako talde baten doinu azukretuetara besteetan. Ongi neurtutako kantuak dira, ez alferrikako zatirik, ez soberakin bestelakorik. Ahots nagusia are limurtzaileago bilakatzen duten koroek eta oinarrizko instrumentazioaren gainean tartean behin agertzen diren gitarrazko, teklatuzko eta tronpetazko konponketek kalitate printzak gehitzen dizkiote seguru asko biluzik ere ongi funtzionatuko luketen kantuei. Izan ere, entzuleak sentitzen du denboraren iragazkia igarotako abesti sorta baten aurrean dagoela, presarik gabe baina dedikazio handiz landutako piezak direla, eta, su txikian egositakoari zor zaionez, mantso dastatu behar dituela, arreta handiz, behin eta berriro, ezerk ihes egin ez diezaion.\nIzan zezaketen arriskua, ingelesez deus gutxi hitz egiten den herrialdean bizi arren hizkuntza horretan kantatzeko hautua egiten duten talde gehienen antzera, beren erreferenteen ahalik eta soinurik antzekoena bilatu nahi hutsean gelditzekoa, estetikatik landa ekarpen gutxi egitekoa, sinesgarritasun falta nabaria transmititzekoa. Ez zait iruditzen Manett hor erortzen denik, ordea; ezta gutxiago ere. Hitzetatik harago, beren zuzenekoei darien benetakotasuna diskoan harrapatzea lortu dutelakoan nago, eta, arrakasta handiz, entzule honi behintzat irribarreren bat aterarazi diote alaitasun barezko doinu atsegin horiek; esan nahiko baliote bezala: tira, batzuetan gauzak ez direla errazak, baina nola edo hala egingo dugula aurrera.


Clown ikastaroa izango da Bilbon - Nontzeberri\nEuskarazko “Kode-poesia laborategia” jarri du martxan .eus Fundazioak\nJose Maria de Orbe artistaren “Exagium” erakusketa, Donostian\nEuskal zinemaren katalogoa Basque Audiovisual-en eskutik, Donostiako Zinemaldian\n“Imajinarioak”, Nafarroako ilustrazioaren egoeraren erakusketa kolektiboa\nTxistu Egunaren XIX. edizioa larunbatean, Amorebieta-Etxanon\nOrbel Baionako taldeak “Hegan” disko berria aurkeztu du\nGaur abiatuko da Itsasun, Taldekako Xilaba txapelketa\nBeatriz Chivite idazleak “Mugi/atu” poema liburua plazaratu du\nYannick Bellon, Angela Schanelec eta Rainer Werner Fassbinder protagonistak, Tabakalerako zine-programan\nSorkuntza artistikorako prozesuak ikusgai\nHasiera/BESTELAKOAK/Clown ikastaroa izango da Bilbon\nClown ikastaroa izango da Bilbon\nBilboko Artebi eskolak clown ikastaroa ondu du martxoaren 6tik ekainaren 19a bitarte. Ikastaroa Josu Florentino Badiolak zuzenduko du, eta izena emateko epea otsailaren 28an amaituko da.\nArtebi eskolaren arabera, “Clowna bizi-bizirik dagoen izakia da. Zernahik eragiten dio harridura, eta uneoro deskubritzen du mundua, ume baten antzera. Bizirik dagoen izaki horrek publikoa behar du existitzeko, komunikatzaile hutsa baita. Clownak bere emozioak transmititzen ditu galbaherik gabe. Badaki zer sentitzen duen, eta zentsurarik gabe kontatzen du. Oso baikorra da, eta, bere erara , guztia gainditzeko gaitasun dauka. Unea bizi du, eta maisua da inprobisazioan. Sentitzen duen horretatik bidea sortzen du, eta gogoratzen edo irudikatzen duen hori, jolasaren bidez adierazten du. Clownaren ustez, bizitza jolasa da”.\nIosu Florentinok hainbat urte daramatza clown-teknikak ikasten, eta orain bere esapideak zabalduko ditu Artebin, martxotik ekainera bitarte: Prestakuntza horren bitartez, ikasleek euren pertsonaia aurkituko dute jolasak direla medio,. Horrela, hainbat gauza deskubrituko dute, tartean, zein nortasun duten, zein den bere izena eta zein den bere janzteko era. Inprobisazioa ere landuko da.\nInformazio gehiago: antzerti.\nAntzerki egitarau oparoa izango da Agurainen\nEpailetza eta gai-jartzailetzari buruzko ikastaroak\nItsasadarra, arkitektura eta identitatea eskutik datoz “Bilbao Open House” ekimenean\nAhotsenean lanak aurkezteko deialdia\nJose Maria de Orbe artistaren “Exagium” erakusketa, Donostian https://t.co/Hsm8PI9uGM https://t.co/z9dGdGhy0o\nEuskal zinemaren katalogoa Basque Audiovisual-en eskutik, Donostiako Zinemaldian https://t.co/atTaFUH9kl… https://t.co/4TzcAoCO24\nTxistu Egunaren XIX. edizioa larunbatean, Amorebieta-Etxanon https://t.co/DHZxSULMBs @ametxzornotza https://t.co/cghmZBKl3x


EAJ, PSE eta PPk adostutako sozietateen zerga salatu dute ELAk eta LABek\nPublikatuta: 2017/11/27 23:06 (UTC+1) Azken eguneratzea: 2021/01/07 13:58 (UTC+1)\nEAJk, PSE-EEk eta PPk erdietsitako akordioak "ezberdintasun sozialak eta pobrezia areagotzea" ekarriko duela ohartarazi dute sindikatuek.\nEAJk, PSEk eta PPk itun fiskala negoziatzen jarraituko dute\nEAJk, PSEk eta PPk patronalari nahi zuen oparia eman diotela salatu dute\nELA eta LAB sindikatuen iritzian, EAJk, PSE-EEk eta PPk adostu duten sozietateen gaineko zerga jaitsiera "bidegabea eta antisoziala da, patronalari egindako beste opari baten aurrean gaude eta honek murrizketa politikak mantentzea ekarriko du".\nNeurri hori bidegabea dela esaten dute, diru-bilketaren erantzukizuna "langileen gain" jartzen duelako, "enpresek eta kapitalak egindako ekarpenak azken urteotan behera egin duen bitartean".\nHerritarren kontrakoa dela esaten dute, "diru-sarrera horri uko eginda, zerbitzu publikoak eta laguntza sozialak murrizten segituko dutelako".\nELAk eta LABek salatu dute EAJk, PSE-EEk eta PPk oinarriko akordio bat dutela "politika neoliberalak" ezartzeko, eta horrek "ezberdintasun sozialak eta pobrezia" areagotzea eragingo duela ohartarazi dute.\nHorrez gain, gogora ekarri dute Alderdi Popularrak eta Alderdi Sozialistak 155. artikulua ezarri dutela Katalunian, eta EAJk indar politiko horiekin egin nahi duela itun fiskala eta Eusko Jaurlaritzak indar politiko horien babesarekin onartuko dituela bere aurrekontuak.\nBestalde, gaineratu dute Europako batez besteko presio fiskalaren mailara heltzeko sozietateen gaineko zergaren bidez 669 milioi euro gehiago jaso beharko liratekeela urtero Euskal Autonomia Erkidegoan. Beraz, "onartezina da zerga hori jaistea erabaki izana".\nIldo berean, sindikatu abertzaleek azaldu dutenez, enpresa gehienek ez dituzte euren irabaziak deklaratzen eta, ondorioz, ez dute sozietateen gaineko zerga ordaintzen.\nELAk eta LABek emandako datuen arabera, enpresen % 55ek galerak deklaratzen dituzte, eta % 22,9k saldorik ez dutela edo urteko irabaziak 6.000 eurotik beherakoak direla esaten dute.


Kutxa Zelaien Kultura - Howling Pixel\nEuskal Herriko gaztelu zaharrak, Mendebaldeko Europako beste gaztelu zahar bezala, Burdin Arokoak dira.\nAditu batzuen ustez, Kastroen kultura Euskal Herrian indoeuropar kulturaren eraginaren ezaugarria dira.\n. Besteek, berriz, bertoko kultura eta indoerupar inbaditzaile eta kolonizatzaileen kulturaren arteko aldi bereko izateak sortu zituela diote.\nK.a. 2. milurtekoa\nKristo aurreko 2. milurtekoa K.a. 2000. urteko urtarrilaren 1etik K.a. 1001. urteko abenduaren 31ra luzatzen da, biak barne. Erdi eta Goi Brontze Aro arteko mugarri da.\nHasierako 500 urtetan, Babiloniak eta Egiptoko Inperio Ertainak garrantzi handia izan zuten, eta alfabetoa garatu zen. Indoirandarren migrazioek Irango goi-ordokira eta Indiako azpikontinentera, guda-gurdiaren erabilera hedatu zuen. Gizataldeen mugimenduak eta gerrek aldaketa bortitzak eragin zituzten milurtekoaren erdialdean, eta ordena berriak agertu ziren. Horien artean zeuden greziarak eta hititak. Milurtekoaren amaieran Burdin Arora igaro zen. Munduko biztanleria gorantz hasi zen etengabe, eta K.a. 1000. urtean 50 milioira iritsi.


“Euskal arrantzaleen ahotsa izan gara Madrilen eta ez dugu onartuko\n“Euskal arrantzaleen ahotsa izan gara Madrilen eta ez dugu onartuko sektorea kaltetua izatea”\nArrantza sektore “estrategikoa” Madrilen defendatu duen talde bakarra EAJ-PNV izan dela ziurtatu du Joseba Agirretxeak\n22 Apirila | Gipuzkoa\nPazko astelehenean Hondarribiara egindako bisitan Joseba Agirretxearekin batera izan da Maribel Vaquero, EAJ-PNVko Senaturako hautagaia eta beste hainbat kide jeltzale. “Hemen eta han” EAJ-PNVk euskal arrantzaleek dituzten beharrak asetzen eta, batez ere, gai bakoitza behar den lekura eramaten jarraituko duela nabarmendu du Agirretxeak bere agerraldian, “baina -jarraitu du esanez-, ez gara mezulari hutsak, alderdi bezala gizarte erantzukizuna dugula begi-bistakoa da eta eskari guztiei erantzuna emateko gogor jarraituko dugu sektorearekin elkarlanean”.\nEra berean, Agirretxearen hitzetan eta hauteskunde programan jasota dagoen bezala, EAJ-PNVk aldarrikatzen jarraituko du Europako arrantzarako negoziazio- eta erabaki- eremuen politiketan “Euskadik hitz-hartze eta presentzia zuzena izan dezan”. “Espainia da, oraindik ere, gure ordezkaria Bruselan”, gogorarazi du. Ildo horretan, Agirretxeak exijitu du Eusko Jaurlaritzaren bitartez “euskaldunok lekua eta ahotsa” izan behar dugula Bruselan arrantza interesak defendatzeko. “Nork ezagutzen ditu guk baino hobe gure arrantzaleak? Nor gure ordezkari jeltzaleak baino hobe Europan euskal arrantzaleen defentsa eraginkorra egiteko?” adierazi du. “Tamalez, askotan badirudi han daudenak gure arrantzaleez ahaztu egiten direla”. Horregatik, Agirretxearen iritziz “benetan funtsezkoa” da arrantzaleen eta orokorrean arrantza sektore osoaren interesak defendatzea eta egungo zein etorkizuneko beharren alde borroka egitea.\nDena den, euskal arrantza sektore ekonomikoa baino gehiago dela azpimarratu du Agirretxeak eta garrantzitsutzat jo du Euskadin, arrantza tradizio handiko herrian, sektoreak duen “balio kulturala eta soziala”. Lurraldeko kohesioari dagokionez arrantzaren pisua aipatu du eta “gure herriaren kulturaren parte” ere badela esan du. Izan ere, hautagai jeltzalearen ustetan, “ezin da Euskadi irudikatu arrantzale, kaia, itsasontzi, saregile eta kostaldeko herrixkarik gabe”.


Gipuzkoako Aldundiak sortu berri duen Olatuak Plus programan parte hartzeko aukeratu dute Esnatu Naiz kabareta! Horri esker, KMKelkarrizketak plataforman gure kabaretaren sormen prozesua nolakoa izan den azalduko dugu. Horrez gain, emanaldi berezia eskainiko dugu Donostiako Koldo Mitxelenan maiatzaren 27an. Doakoa izango da, emanaldiaren ondoren solasaldi … Gehiago jakin →\nEsnatu Naiz kabareta Loraldia jaialdian\n2021ko otsailak 14\nIaz, gure kabaretaren estreinaldiaren ondoren, Donostiatik kanpo eskaini behar genuen lehen emanaldia Bilboko Loraldia jaialdian izan behar zen, baina konfinamenduaren ondorioz emanaldi hori bertan behera utzi behar izan genuen. Pena handia eman zigun, ilusio handia egiten zigulako hitzordu horrek. Urtebete geroago, ordea, emanaldi bat ez … Gehiago jakin →\n© 2021 Elur Etxea


Europako adituak eta EITB Nafarroan • ZUZEU\nEuropako adituak eta EITB Nafarroan –\nETB3ren aldeko Plataformak hauxe jakinarazi du:\n“Iazko abenduan etorri ziren Iruñera Eskualdeetako edo Gutxiengoen Hizkuntzen Europako Itunaren jarraipena egiteko Europako adituak.\nOrduan, jakinarazi zitzaien zein zen euskarazko hedabide publikoen egoera Nafarroan. Espero dezagun arazoei konponbideak laster aurkitzea! Bai adituek bai Nafarroako eta Estatuko erakundeek kontuan hartzeko informazioa hauxe izan zen:\nEITBren euskarazko hedabideen egoera Nafarroan\nEspainiak, Nafarroan, ez du betetzen Europan hartutako konpromiso hau: “Irrati- eta telebista emisioak modu zuzenean jasotzeko askatasuna (…) eta irrati- eta telebista-emisioen aurka EZ egitea”. (Eskualdeetako edo Eremu Urriko Hizkuntzen Europako Ituna, 11.2 artikulua).\nHau da Euskal Autonomia Elkargoko euskarazko hedabide publikoen egoera Nafarroan:\nETB3 (haurren euskarazko telebista publiko bakarra):\nHerri hauetan hartzen da, behar den lizentziarekin: Iruñerria, Lizarra, Tafalla, Zangoza eta Tutera. Herri eta hiri horietatik kanpo, ezin da ikusi, edo, toki batzuetan, babes legalik gabe hartzen da.\nAipatzekoa da Legeak “eremu euskaldun” izendatzen duen eremuan ez dagoela lizentziarik ETB3 hartzeko, eta zati handi batean ezin dela hartu, esaterako Sakanan eta Baztanen (eremu euskaldunean daude).\nGaztea irratia (gazteentzako euskarazko irrati bakarra):\nNafarroan oso toki gutxitan hartzen da. Artxuetako (Sakana-Lekunberri), Gorramendiko (Baztanaldea) eta Lizarrako antenetatik ez da emititzen. Ez du lizentziarik irratiz emititzeko, ezta Legeak “eremu euskaldun” izendatzen duen eremurako ere.\nLTD telebista bidez emititzeko lizentzia du, baina oso-oso jende gutxik entzuten du irratia telebista bidez.\nEuskadi irratia (euskarazko irrati publiko generalista bakarra):\nEspainiako Gobernuak egindako bosgarren txostenean esaten denaren kontra, ez da Nafarroa osoan entzuten. Esaterako, Lizarratik Ebrorako eskualdean ez da entzuten, hain zuzen ere Espainiako Gobernuaren erruz, 2015ean EITB behartu zuelako Joarko antenatik Nafarroa aldera egiten zituen emisioak murriztera.\nEz du lizentziarik irratiz emititzeko; LTD telebista bidez emititzeko lizentzia du, baina oso-oso jende gutxik entzuten du irratia telebista bidez.\nETB1 (euskarazko telebista generalista):\nKate hau Nafarroa osoan har daiteke, eta lizentzia ere badu.\nHorrenbestez, gure eskaerak hauek dira:\n1.- Espainiako Gobernuak Nafarroako Gobernuari beste multiplex bat eman diezaiola ETB3 Nafarroa osoan emititzeko, edo, bestela, Nafarroak orain duen multiplexadorearen bidez beste kate bat emititzeko baimena ematea (teknikoki posible da). Nafarroako Gobernuak jada egina dio eskaera Espainiako Gobernuari, baina ez du erantzunik jaso.\n2.- Lizentzia ematea Euskadi Irratia eta Gaztea Irratia Nafarroa osoan irrati bidez emititzeko (ez bakarrik LTD telebista bidez).\n3.- EITBri isunik eta salaketarik ez jartzea Nafarroan emititzeagatik.\nBestalde, Eskualdeetako edo Eremu Urriko Hizkuntzen Europako Ituna alderdi honetan zaharkitua gelditzen ari da. Gero eta indar handiagoa dute, telebistaz gain, Netflix bezalako plataformek, eta horrelakoen beharra dute hizkuntza gutxituek ere. Katalanez filmin.cat plataforma dago, katalanezko edukiak ikusteko, eta euskaraz ere horrelako zerbait beharko litzateke, izan publiko nahiz pribatu”.\nEuropako adituak eta EITB Nafarroan Europako adituak eta EITB Nafarroan


Testuen genetika. Lau dosier genetikoren azterketa, Eñaut Etxamendi-ren testu argitaratugabe batzuen trapuetan oinarriturik - Euskonews\n“Testuen genetika” edo “kritika genetikoa” deitzen da azken hogeita hamar urte hauetan, trapu edo prestakuntza dokumentuetatik goiti egiten den obraren interpretazioa.\nTestuaren plazerra gero eta abstraktuago bilakatzen zen mundu estrukturalistan, hau, formara mugatua baitzen. Giro intelektual horretan, estrukturalista gazte batzuek, eskuizkribuaren berriz deskubritzea beharrezkoa senditu dute literaturaren mamiaren hunkitzeko. Sortzen ari den idazketa baten estruktura bizia, garapena, aldaketak, obraren formazio progresiboa segitu behar zituzten. Zientzia gazte hori, literaturako obren ezagutza zabalduz eta berrituz, azken hogeita hamar urte hauetako berrikuntza bakarretakoa da metodo kritikoari begira. Eñaut Etxamendi. Año 1992.\nGenetikaren printzipioa, idazlearen lana, haren jestuak, emozioak eta dudak ahal bezain hurbiletik segitzea da : zirrimarra eta idazketa fase desberdinei esker obraren berrezagutzea proposatzen du. Hots, helburua, obraren hobeki ulertzea da idazlearen lana barnetik argituz, ikusiz zer kentzen edo atxikitzen duen, bere geldiuneak, lapsusak begiratuz, lanean aritzeko bere metodoa asmatuz, jakinez plano bat egiten duen, edo zuzenki idazketan sartzen den ; hori, bukaerako testuari, lehentasun berezirik eman gabe.\nKritika genetikoak beraz, eskuizkribuen bidez, testuen ezagutza arraberritzen du kritikaren problematika, autoretik idazlera, idatzitik idazketara, egituratik prozesuetara, obratik bere genesira aldaratuz.\nGenetika testuala ez da soilik analisia metodo bat beste anitzen artean. Gure aroko historiarekin lotua da. Izan ere, 80. urteen hastapenean idazketa usaiak aldatu dira testuen tratamendua dela eta. Laster, papera eta numerikoaren arteko eztabaida, kontzientzia hartze mundial batera zabaldu da. Ohituraz jakintsuei eta unibertsitarioei erreserbatua zen artxiboen mundua, eremu publiko bilakatu da, papera, hizkuntzaren kontzientzia, kreazio intelektualaren euskarria, kulturaren mamia bera bilakatu denean.\nKritika genetikoa, iraganera egin itzultze horri ezin bereixia da. Idazleek utzi lan artxiboekin egin behar denaren erantzun posible bat da. Baina esplorazio hori hastapenean baizik ez da. Hogeita hamar urtez, ehun bat obra genetikoki aztertuak izan dira, baina sartaldeko artxiboak oraindik sekulako dosier genetikoz josiak dira. Gainera geroari begira, ordinagailua dela eta, lan-eskuizkribuak desagertzera kondenatuak direla pentsatzea faltsua da : izan ere, idazketaren etapa guziak disko gogorrean grabatuz gero, genesia osoa kronologikoki berriz heda daiteke kreazioaren prozesu guziaren ikusteko. Eta gaur egun, idazle batzu jadanik hasiak dira Liburutegi nazionalari haien disko gogorraren uzten.\nEskuizkribu eta disko gogor horiek beraz, ikerle belaunaldi berri baten beha dira haien sekretuen salatzeko : geroaldiko testuaren genetikariak.\nEuskal idazle eta kantari baxe-nafartarra (Ezterenzubi 1935), Eñaut Etxamendik laborari munduko eta mendiko haurtzaroari buruzko historiak kondatzen ditu, bere Garaziko euskaran : Elurra zikindurik (Nafarroako Ilunberrin 1968an moldatu sariketaren lehen saria), Azken elurra (1975), Laminak, Urtzoak, Aurora (1985), Gilentegiko Gilen, Gipuzkoako kutxa, 1988, Orbaizetako neskatxa. Hainbat kantuen hitzak eta musikak ere idatzi ditu, Eñaut Larralderekin bikotea osatu eta Euskal Herri osoan gaindi herriz herri ibili dira euskal kantuak plazaratzen. Euskaltzain urgazle ere da.\nEtxamendiren ustez, bizian zehar bizi izan diren gauza guzien bidez, “Sinfonia bat da naski literatura, eta emeki-emeki arrabitak, abotsak, sabelminak, argi eta itzalak, aurpegiak eta behakoak lore bakar batean, eta beraren usainean mintzairak bethikotasunean jartzen ditu”. Idazlearen hiru olerki eta ipuin baten lan-trapuen azterketak, erakusten du preseski, mintzaira hori nola finkatzen duen.\nIkertu ditudan dosier genetikoak Eiherzaintsaren auhena, Gudarien eguna, Izaiak eta Orbaizetako neskatxa-ren lan-eskuizkribuenak dira. Bakotxa linearki transkribatu ondoren, piezen inbentarioa eta deskribapena egin dut, azkenik, hauen genesiaren aztertzeko.\nZer erran lau dosier genetiko hauetan ikasten denaz Eñaut Etxamendiren idazketa moldeari buruz ? Adibidez, olerkiak idazten dituenean, jaurtikitze bakar batez idazten dituela eta berrirakurketa baten bidez egiten dituela aldaketa gehienak. Lehen jaurtikitze batez idazten ahal du olerkiaren egitura, segurrenik sorkuntza lan garrantzitsuena buruan egin baitu. Bestalde, musika beraurek konposatzen duenean kantu batentzat, testua baino lehenago egiten du, hitzak doinuaren gainean pausatzen ditu.\nBaina idazteko manera hori sistematikotasun bat dela baieztatzeko, Etxamendiren beste lan frango ere aztertu behar lirateke, baita beste euskal idazleren lanarekin konparatu ere.\nAzterketa honen interesa, testuen genetikarekin ezagutzaren egitea da, idazleak, ikerleak eta publiko zabala, lan eskuizkribuen garrantziaz ohar daitezen. Egia da azterketa anitz eginak izan badira literatura guzietako hainbat obrari buruz, hauen genesiaz guttiago egina izan dela, garai honetan halere lanak baldin badira ere genetika esparruan, Frantzian ez ezik, Ameriketan ere. Helburua beraz, duela hogeita hamar urte sortu metodo kritiko hau, Euskal Herrian (bai Iparraldean, bai Hegoaldean) gaurdanik sakonki aplikatzen hastea da. Euskarazko literatura genetikari idekitzeko prozedura jadanik martxan ezarria da, Baionako fakultateko Euskal Ikasketetako sailean, Aurelia Arcocha Scarcia, “Maîtrise”-an eta “DEA”-n genetikari buruz ari baita bere literatur teoria kurtsoetan.\nIkerle genetikariak Frantzian agertu badira lehen aldikoz, orai beraz, baitezpadakoa da ezagutza horiek Euskal Herriko literaturari aplikatzea. Izan ere Frantziako Liburutegi nazionalak baita artxibo literario zentroek eskuizkribuen eskuratze politika aktibo bat eraman dute azken urte hauetan. Besteak beste, 1989an IMEC elkartea sortu zen. Hau, eskuizkribu garaikideen bilketari, tratamenduari, eta publikoari idekitzeari dedikatzen da. Hastapenean argitaletxeetako funtsak bildu dituzte eta emeki-emeki, idazleen funtsak ukaiten hasi dira. Ibilmolde berezia da : idazleek eskuizkribuak IMEC-en esku uzten dituzte, baina jaun eta jabe gelditzen dira, noiz nahi berreskuratzeko posibilitatearekin. Eskuizkribuak funtsean sartu orduko, ikerketari idekiak dira, Liburutegi nazionalean berriz hamar urtez beha egon behar delarik.\nGaurko egunean, Euskal Herrian Liburutegi nazionalik ezin denez existitu, beharrezkoa litzateke IMEC gisako instituzio baten idekitzea, edo departamendu berri batean sortzea liburutegi handi batean euskal idazle garaikideek haien eskuizkribuak gordetzeko eta ondorioz euskal testuaren genetika errexkiago bultzatzeko. Euskaltzaindiko Azkue Liburutegian, Koldo Mitxelenan, Diputazioetako funtsetan edo funtsa pribatuetan, eta Iparraldean, Baionako Liburutegi munizipalean eta Euskal erakustokiko artxibo-funtsetan eskuizkribuak aurkitzen badira, erran bezala, gaurko idazleek haien lan-eskuizkribuak uzteko leku berezi bat behar liteke.\nHala ere, lan zonbait eginak izan dira alde horretatik : Aurelia Arcocha Scarciak, Goyhetche-ren (XIX. mende erdia) eskuizkribu guziak deskubritu ditu (denak ezezagunak zirelarik) 2000ean Frantziako Liburutegi nazionalean eta kopiak IKER zentroan ezarriak ditu, aztertzeko gisan. Bestalde, literatura garaikideari doakionez, Jon Mari Lekuonaren azken liburuaren trapuak A. Arcocharen artxibategi pribatuan berak dauzka gordetuak Lekuonak galdegin bezala. Idazleak gero eta gehiago ildo horretatik joaiten balira, ondoko urteetan ikerle eta ikasleak ez ote lirateke gehiago izango ere bai genetikari interesatzen ? Eta nork daki euskarazko testuaren kreatzeko prozesuaz zer aurkikuntza eginen den ?...


Arropen garbiketa - Ahotsak.eus\nArropen garbiketa Argia eta ura beti ezagutu ditu etxean. Arropak erreka ondoko "albergan" (uraskan) garbitzen zituzten. Izarak lehenbizi tinan garbitu eta, ondoren, uraskan astintzen zituzten.\nBideo hau erabili nahi baduzu, jarri gurekin harremanetan eta kalitate onean bidaliko dizugu. Ez ahaztu mezuan ORD-036-004 kodeko bideoa nahi duzula aipatzea: ahotsak@ahotsak.eus\nArgia eta ura beti ezagutu ditu etxean. Arropak erreka ondoko "albergan" (uraskan) garbitzen zituzten. Izarak lehenbizi tinan garbitu eta, ondoren, uraskan astintzen zituzten.\nGaia(k): Herria, azpiegitura » Berrikuntzak » Argindarra eta ura , Ohiturak eta bizimodua » Jantzi eta orraztu » Arropa garbitzea\n-Guk eitten gendun ba hamabosten behin labesue, izena labesue zon harek¸ ogi eittea, labesue ein behar deu, lixubea ein ber deu. Lixubea izaten zan erropea garbitzea.\n-Argia eta ura beti ezagutu dituzu?\n-Eta erropak nun garbitzen zituzuen?\n-Erropak ba guk genduken erreken ondon albergea. Alberga harek zeuzken bi harri. Erdiin kuadro haundi bat udekin, kanilleekin, ta geo han garbitzen gendun guk erropea. Baiño lixubea, maindirek eta horik...\n-Erropak eta maindireak ez zan berdina izaten?\n-Ez. Erropak porejenplo alkondarak eta soiñekok eta horik diferente. Horik han bakarrik itten giñuzen. Baiño lixubea maindirek eta gauza horik tiñea izaten zan, tiñea zan katxarro borobill haundi bat. Hue ze klase izango zan ba, burnie etzan ba.\n-Barriñoia ez, hue barriñoia baiño luzegoa zan. Hue nere alturea edo hola zan. Eta harek azpin eukitzen zon hola zea bat bezela, barriñoi bat bezela, eta han erropea sartzen zan; maindirek eta horik, e, erropa haundie, eta gero haren gaiñen jartzen zitzaion maindire bat, eta maindire hartaa botatzen zan, han jartzen zan sutako hautse. Hoik ez al dituzu zuk jakin sekula?\n-Ikusi ez, aittu-ta bai baiño.\n-Aittu bai, e? Sutako hautse, beheko sue eindakon etaatzen zan hauts hure, eta gero hautza botatzen zan baldekin irakitako ude, eta harek garbitzen zon; baiño ikaragarri ondo, e, eta usaiekin. Ta gero eitten gendun maindire horik albergan ondo zeatu, astindu. Nola eitten du labadorak?\n-Zentrifugau edo estilo hortan?\n-Bai, han astindu dana. Eta geo euzkitan zabaldu. Eta zuri-zurik eta usaiekin etaatzen zien.\n-Jaboia erabiltzen zan?\n-Jaboie ez; bai, jaboie eongo zan ordun’e, baiño jaboi koxkor hori, ez beste.\n-Batzuek esan digute etxean egiten zala jaboia.\n-Guk ez. Batzuk mantekillea etxen eitten zuen esnegaiñekin, hor Gaintzen asko eitten zan, baiño guk ez gendun sekula eitten mantekillaik; hori ez genduk guk eitte. Oaiñ esnegaiñek, bueno!, ikaragarrizko... Gailletak eitten zittuen esnegaiñekin. Guk gure baserrin ez.\nUrik ez etxean: iturrira, errekan arropa garbitzen\nEtxean egindako xaboia; sutako hautsa\nArropa zabaltzeko lekua\n"Pujetie" nola egiten zuten\nArropa ote gainean zabalduta


Buletina 2018-05-18 — dantzan.eus\nHemen zaude: Hasiera › Buletina › Buletina 2018-05-18\nIgande honetan emango du ETBk Beti Jai Alai 50 urte dokumentala. 50 urte bete berri ditu Basurtuko Beti Jai Alai dantza taldeak, zehazki, apirilaren 21ean. Urteurren biribila ospatzeko ekintza bereziz bete dute aurtengo urtea, tartean, Filmak Produkzioak-ek taldearen ibilbidea jasotzen duen doku...\nLarrua, Tio Teron, Elirale, Krego-Martin eta Lasalaren estreinaldiak, eta horrez gain Amaia Elizaran, Amico Teatro, Input konpainia, Organik, Bilbobasso, Chey Jurado, Node Akziona!, Kolektibo Baakai Katiuska, Los Moñekos, Hermanas Gestring, Andoni Aresti Dantza Eskola, Denis Santacana eta Fundaci...\nBeasaingo Dantza Topaketen XVIII. eguna datorren igandean, maiatzak 20, Ostadar Dantza Taldearen eskutik\nAurten ere, Beasaingo Loinatz jaiak behar bezala amaitzeko, Ostadar Dantza Taldeak urteroko dantza topaketen eguna antolatu du jaietako azken igandean (maiatzak 20). Aurtengoa XVII. edizioa izango da, eta honako talde hauek izango dira aurtengo gonbidatuak: Adurtza Dantza Taldea (Gasteiz)...\nNafarroako Karlos III gurutzea jaso dute Juan A. Urbeltzek eta Marian Arregik (hilondokoa)\nNafarroako lehendakari Uxue Barkoxen eskutik jaso du Karlos III gurutzea Juan Antonio Urbeltzek bere eta Marian Arregi zenaren izenean. Argia dantzari taldeko zuzendariek folklorearen erroak ikertu eta osagai tradizioanalak trasnmititu, birsortu eta artistikoki aurkezten egindako lana eskerga azpim...\nAurtengo almadia egunean ttun-ttuna dantzatu dute lehen aldiz. Urteak dira Erronkari, Zaraitzu eta Aezkoako almadiazainak oroitzeko eta omentzeko asmoarekin Burgin almadia eguna ospatzen dela. Egun horretan, aspaldiko garaietan bezala, batzuk almadietan Ezka ibaiaren uretatik jaisten dira eta best...\nHerritarren begirada gainean dute dantza-jauziak modu natural eta airosoan dantzatzen dituzten gizon hauek. Festa eguna dela dirudi, bai ikusle kopuruagatik eta baita dantzarien jantziengatik ere; dotore atera dira traje eta gorbatarekin. Huber Knapp-ek 1959an grabatutako zuen Croquis en Soule fi...\nDantzazen Atalak 2.0 programaren barruan, bost eguneko sorkuntza-egonaldia egin du Edu Muruamendiarazek Gipuzkoako Dantzagunean. Gipuzkoako, Bizkaiko eta Lapurdiko zenbait dantzatan inspiratuta, koreografia garaikideak sortu ditu, eta emanaldi irekia egin du lanaren emaitza erakusteko. Dantzatz, At...\nBederatzi dantzari ditugu agertokian, zortzi gizon eta erdi erdian emakumezkoa. Taiat Dansa konpainairen Man Ray lanak argazkilariak musekin dituen harreman fetitxistei begiratzen die, artista gizonezkoek beren modelo emakumezkoekin dituzten harremanak islatzen ditu. Antzezlan honetan, Man Ray bide...\nLoinazko jaietan, Asentsio egunaren hurrengo astelehenean egiten dute herriko txikiek ezpata-dantza. Bi hilabetez aritzen dira prestaketa lanak egiten Xabier Sarriegi Paxatxo -ren gidaritzapean. Goizeko 8:30ean elkartzen dira gaztetxoak lehen ensaioa egiteko udaletxean. Ondoren, bederatziak aurre...\nEta kitto!: 2018/05/16 Coliseo antzokian saio bikoitzean eskainiko den “Martin Zalakain” ikuskizuna aurkeztu dute\nEta kitto!: 2018/05/18 Martin Zalakain ikuskizuna bihar Coliseoan\nGoierriko Hitza: 2018/05/13 Beasaingo udal ordezkariek soka dantza egin dute\nGoierriko Hitza: 2018/05/15 Dantzarien soka luzea\nGoierriko Hitza: 2018/05/17 Alurren ‘Irradak’ dantza saioan, kultura desberdinetako erritmoak\nDeia: 2018/05/18 Umore Azoka esboza sus primeras sonrisas\nHiruka: 2018/05/15 Maiatzaren 17tik 20ra arte egingo dute Umore Azoka\nAiaraldea: 2018/05/15 Amurrioko Euskal Jaia, eskualdeko dantzarien topaleku\nGuaixe: 2018/05/17 Barbarinen "Amico on the beach" Leioako Umore Azokan\nEitb: 2018/05/17 19 ikuskizun, Leioako Umore Azoka abiatzeko\nNoticias de Gipuzkoa: 2018/05/16 Les Pas Indispensables, invitados en Dantzategia\nNaiz: 2018/05/16 Bizkaiko Dantzari Eguna, este domingo en la Gran Vía\nDeia: 2018/05/16 Más de 3.500 dantzaris tomarán la Gran Vía bilbaina el domingo\nUriola: 2018/05/15 Kale Nagusia dantzariz beteko da igandean\nAiaraldea: 2018/05/16 Indarra Eguna egingo dute larunbatean, alde zaharrean\nAiaraldea: 2018/05/14 [BIDEOA] Arrastariako entradillei buruzko bideoa osatu du dantzan.eus webguneak\nBerria: 2018/05/16 Euskal kulturak dauzkan irismen arazoak berretsi ditu Soziometroak\nGoiena: 2018/05/14 Edu Muruamendiaraz: "Ikuskizunaz gozatzera animatzen ditut guztiak"\nEuskalkultura: 2018/05/15 EHAA buletinak gaur eman du argitara 2018ko Gaztemundu deialdia, aurtengoan euskal dantza tradizionala ardatz\nBerria: 2018/05/15 «Narrazioak dantza garaikidearen aukera asko zapuztu ditu»


"KALE?" | ZUBI ZAHAR HERRI IKASTOLA\n"KALE?" IKASTOLEN ERANTZUNA GASTEIZKO ESKOLA PUBLIKOAREN ALDEKO PLATAFORMARI\nArtikulu honen bitartez, Gasteizko Euskal Eskola Publikoaren Aldeko Plataformako bi kidek, Ainhoa Astigarragak eta Maribel Lopez de Luzuriagak, urriaren 30ean BERRIAn argitaratutako ‘Ikastolek segregazioari kale’ artikuluari erantzun nahi diogu ikastolok.\nIazko ikasturtean atzerritar jatorriko 4.314 ikasle matrikulatu ziren epez kanpo. Horietatik 250 inguru ikastoletara bideratu zituzten Eskolatze Batzordeek, Hezkuntza Sisteman dugun pisuaren arabera 650 inguru bazegozkigun ere. Esan behar diguzue hori ez dela arrazoi nagusi bat ikastoletan legozkigukeen baino jatorri horretako ikasle gutxiago edukitzeko? Adibide bat jarriko dizuet: bi hilabete pasa dira ikasturtea hasi zela, eta, iaz bezala, oraindik Armentia ikastolari, zuek jomugan jarri duzuenari, ez diote matrikula biziko ikasle bakar bat ere bideratu.\nOrain arteko politika ez da zuzena izan, Administrazioak ikasle hauek matrikulazio zailtasunak zituzten ikastetxeetara bideratu ditu, eta ez du kontutan hartu sare eta eskolen arteko oreka; aitzitik desorekatu egin ditu, bai sareak bai sare barruko ikastetxeak. Joera hori antzinakoagoa da, Arartekoaren 2006ko publikazio batean ere ageri baita Gasteizko kasuan jazotakoa –Mugarik gabeko eskola, ikasle etorkinen irakaskuntza Araban, Jesus Manuel Septien Ortiz (2006,) “3.3.2. Ikasle etorkinen banaketa Gasteizen, zentroen arabera”, 77. orrialdea –. Eta ez dugu soilik, zuek diozuen moduan, eskolatze batzordeetan hezkuntzako eragile guztiek parte hartzea proposatu (zuek ere proposatu zenuten 2016ko otsailaren 15ean aurkeztutako Manifestuan), gaur egun erabiltzen dituzten irizpideak aldatzea ere eskatu dugu (hau ere agertu zen zuen Manifestuan). Proposamenak, ikastoletatik datorrenean, egokia izateari utzi dio? Iritzia aldatu duzue?\nGelak “gotortzen” ditugula leporatu diguzue, matrikula biziko ikasleak ez hartzeko xedearekin. Gustatuko litzaiguke matrikulazio garaian gela guztiak betetzea, baina ez da horrela, eta horrela izango balitz ere, eta diozuen xedea izango bagenu ere –eta hori salaketa faltsu eta iraingarria da— behartuta geundeke (ikastetxe publikoak bezala, arautegia guztiontzat baita), legez jarriak dauden matrikulazio kanpainaz kanpoko gelako bina ikasle hartzera. Hori bai, ez diogu uko egingo gure printzipioari: ikastolan matrikulatu nahi duten guztiei ateak irekitzeari. Baita kontzerturik gabeko gelak ireki behar baldin baditugu ere, gertatu izan zaigun moduan. Eta era berean, ez diogu uko egingo beste printzipio honi ere: ez diegu aterik itxiko matrikulazio kanpainatik kanpo gurean matrikulatu nahi dutenei, edo gurera bideratzen dituztenei.\nKuotak atzerritar jatorriko ikasleei edo baliabide urriko familiei ateak ixteko erabiltzen ditugula leporatu diguzue. Agerraldian esan genuen, nahiz eta zuek ezezkoari eutsi, aitortzen dugula kuotak oztopo izatea baliabide urriko familiak gureganatzeko. Baina, era berean, adierazi genuen kuotak ez direla eragozpen izango gurean matrikulatzeko, orain ere ez diren moduan, eta Administrazioak bere betebeharra betetzen ez duen bitartean, ikastoletan betiko beka sistema propioa mantendu, berritu eta indartuko dugula. Alegia, kuotak ordaindu ezin dituen edozein familia beste familien laguntzari esker mantenduko dela gure ikastoletan. Eta hau ez da karitatea, gizarte ekintza baizik.\nDena den, eta kuotei gagozkiolarik, ezinbestean kobratu behar ditugu. Zuek diozue diru publikoz finantzatuta gaudela ehuneko ehunean. Eta hori ez da egia. Eskola Kontseiluaren azken txostenak jartzen duen bezala –gogoratu erakunde horretatik kanpo utzi gaituztela berriro ere–, itunek irakaskuntzaren %66 estaltzen dute gure ikastoletan, eta gurasoen ekarpenek %21. Eta ikastolok hezkuntzaren doakotasunaren defendatzaile sutsuak gara. Baina baldintza hauetan ezinezkoa zaigu familia bazkideen diru sarrerarik gabe irautea.\nEgungo egoeran, luzaroan jarraitu beharko dugu horrela; heldu den urteko aurrekontuetan Hezkuntza Sailaren ekarpenei begiratzen badiegu hauxe da panorama: 1.295 milioi euro bideratu ditu administraziopeko titularitateko ikastetxeetara, eta 643 itunpeko ikastetxeetara (igoera %8,5ekoa izanda publikoan eta %3,2 itunpekoan), bi sareek pisu bera duten arren Hezkuntza Sisteman.\nAtzerritar jatorriko ikasleak hartzearen truke dirua eskatzen ari garela leporatu diguzue. 20milioi euro eskatu ditugula itunpeko sarearentzat. Prentsa oharrean oker ageri zen, baina prentsaurrekoan argi esan genuen hezkuntza sistema osoarentzat ari ginela eskatzen (gure webgunean ere hala ageri da). Bestalde, ez al zarete bada zuek ere eskatzen ari baliabide gehiago (baita diru gehiago ere) atzerritar jatorriko ikasle kopuru handiak dituzten ikastetxeentzat?\nGure kontuak lausoak direla ere badiozue. Ikastolok, kooperatiba gara, eta gure kontuak bazkide diren familia guztiek ezagutzen dituzte. Ezagutu bakarrik ez, beraiek onartzen dituzte aurrekontuak eta aurreko urteko balantzeak. Era berean, auditoriak egiten ditugu urtero, eta kontu horiek guztiak Erregistroan daude. Kontu gardenak izatea gure nortasunaren oinarrizko printzipio bat da; ikastolan denak gara gu. Ezin genezake esan gauza bera sare publikoko eskolen kontuen gardentasunaren inguruan.\nHizkuntza ereduen gainean xehetasunetan ez sartzea leporatu diguzue, guk proposamen argi bat jarri dugunean mahai gainean: ezinbestekoa da hizkuntz ereduak desagertzea eta ikastetxe guztietan murgiltze eredua ezartzea, gure ikasleek Hezkuntza Sailak bere proposamenean jaso dituen euskarazko gaitasun mailak lortzeko (gutxienez B2 derrigorrezko hezkuntza amaitzerakoan, eta gutxienez C1 Batxilerra amaitzean). Ezin dugu ahaztu atzerriko jatorria duten ikasleak gizarteratzeko eginbidean, hizkuntza ereduen sistema hautespen eta baztertze bidea bihurtu izan dela; beraz segregazioari aurre egiteko hizkuntza ereduak gainditu behar dira. Araban iazko ikasturtean epez kanpo atzerritar jatorriko 956 ikasle matrikulatu ziren; heren bat A ereduan, heren bat B ereduan eta beste heren bat D ereduan (D eredu itunduan 37 ikasle bakarrik!). Lurralde horretan A eredua ikasleen %7,8 daude matrikulatuta, %34,8 B ereduan eta %57,3 D ereduan. Oraindik hamar ikasletik lau euskararik gabe uzten ditugu Araban, eta matrikulazio epez kanpoko hamar ikasletik sei. Horrek hizkuntza segregazioa betikotzen du.\nUrbanismoaz diogu hezkuntza eragileok gutxi egin dezakegula, arlo politiko orokorrean hartu behar direlako erabakiak hiriguneetan gettho-ak ez sortzeko. Hala ere, hori ezin bada ekidin, bi neurri hartu beharko lituzke Hezkuntza Sailak: 1) Eremu horietan dauden ikastetxeen arteko orekari eustea; 2) Baliabide berezien politika: integratzeko politikak ezartzeko behar diren baliabideak eskaintzea ikastetxe horietan. Eta uste dut, zuen plataformatik ere eskaera horiek egin dituzuela.\nHezkuntza Lege berri bat eskatzen ari gara, bai, egungoak hezkuntza sistemaren erdia bakarrik biltzen duelako, zaharkitua dagoelako, ez dielako erantzuten etorkizuneko erronkei eta publiko/pribatu dikotomia faltsua alboratu behar delako hezkuntza zerbitzu publikotik abiatuta. Guk proposatzen dugun legea ez da Eusko Jaurlaritzarena. Eta Araba, Bizkai eta Gipuzkoako ikastola guztien artean landu genuen iaz. Proposamen hori publikoa da eta kontsulta dezakezue.\nGatozen harira gu ere, zuek aipatzen duzuen azkeneko puntura, azken batean horixe baitzen zuen artikuluaren funtsa, gainerakoa puntu horretara iristeko zeharbidea baitzen. Gure buruaz beste egiteko proposatu diguzue, desagertzeko, eskola publikoaren sarean diluitzeko, gaur egun indarrean dugun sistema publiko jakobino eta españolistan diluitzeko… gurea gainetik kenduta, “benetako” batailari, kristau eskolen aurkakoari, heltzeko aukera izango duzue eta.\nHori bai, Jaurlaritzaren eskuzabaltasunarekin. Eskuzabala izan beharko, publifikatuko bagina egun jasotzen duguna baino %34 gehiago beharko baikenuke soil soilik egungo egoerari eusteko.\nBaina lasai bego Eusko Jaurlaritza, ez dugu-eta suizidiorako gonbite hori onartzen. Aukera hori proposatzeak aditzera ematen du erakunde publikoei lotutako publikotasunaren ikuspegi hertsia, herri honetako herri mugimenduenganako errespetu falta, auzolanari begirunerik eza, kooperatibenganako mespretxua, erakunde publikoetatik at egiten den herrigintzarenganako herra, ‘Euskal erditik’ begirako ikuspegia … edo, sinpleki, berea defenditzeko itsukeria hutsean, etsai bat asmatu beharra. Gure mugimendua ezagutzeko bi irakurketa proposatzen dizuegu: Euskaltzaindiak argitaratutako Ikastola Mugimendua, dabilen herria liburua, batetik; eta, bestetik, aurten bertan Elhuyar Aholkularitzak kulturaren, nortasunaren eta identitatearen inguruanegin duen ikerketa Euskal Herriko hiru proiektu oinarri hartuta (Ikastolen Elkartea, Elkar eta Argia).\nSegregazioaz, inklusioaz, murgiltze ereduaz, hezkuntza legeaz, publikotasunaz… gai horiez guztiez eztabaidatu eta akordioak lortu beharrean gaude hezkuntza eragileok, agintari eta hautetsiok, eta gu prest gaude horretarako; guretzat Euskal Herriko hezkuntza sistemaren gaineko eztabaidak lehentasuna du. Baina azken lau hilabeteotan, hedabide desberdinek antolatuta, hiru mahai ingurutara gonbidatu gaituzte. Horietatik bi bertan behera utzi behar izan dituzte, zenbait gonbidatuk azkenean atzera egin dutelako. Guk, dena den, prest jarraitzen dugu gure ideiak partekatzeko, eztabaidatzeko eta adosteko.


Berria.info - Abiapuntua, eguzkipean\nOstirala, 2013ko abenduak 20 - 16:21 Harian\nEskozia. Independentziaren aldeko mugimendua\nMilaka lagun elkartu dira Edinburgon 'Independentzia Eskoziarentzat' lelopean, azken urteetako martxa handienetako bateanAntolatzaileentzat, manifestazioa lehen pausoa izan da 2014ko galdeketarako bidean\nManifestariak Edinburgo erdiguneko Princess Street lorategietan, Independentzia Eskoziarentzat lelopean egindako martxan, atzo. / ALISTAIR LINFORD\nESANA. ALLAN GROGAN. Alderdi Laboristako kideaBozkatzaileen adina.Galdera bakarra ala bi egin behar dira azkenean?Galdeketaren eguna, beste gai gatazkatsu bat\n�Lorategi hauetan behin baino gehiagotan mintzatu naiz jendetza baten aitzinean azken urteotan, baina inoiz ez tamaina eta hedadura honetako elkarretaratze bati�. Alex Salmond Eskoziako lehen ministroa pozarren agertu zen atzo Edinburgo erdiguneko Princess Streeteko lorategietan, independentziaren alde bildu ziren milaka lagunen aitzinean. Londresek Eskoziari 1998an autonomia itzuli zionetik egindako martxarik handienetako bat izan da, eta indartu egin du SNP Eskoziako Alderdi Nazionalak 2014an erreferenduma egiteko duen asmoa. �Bart arratsean Eskoziako zerua hodeiez garbitu den bezala, espero dugu kanpaina honek Eskoziak hurrengo urteetan hartuko duen bidea argitzea�, erran du Salmondek.Izan ere, Eskozian eguraldi iluna eta euritsua ohikoa den arren, eguzkia garbi agertu zen atzo Edinburgoko zeruan. Meadowseko lorategietan, 11:00etan, milaka lagun elkartu ziren, Princess Streetekoetaraino manifestazioa egiteko Independentzia Eskoziarentzat lelopean. Eskozia Bai gobernuaren kanpainatik at antolatutako martxa izan da, baina SNPren eta kanpaina babesten duten bertze eragileen sostengua jaso du. 2014ari begira deituko diren hainbat ekitaldiren abiapuntua izatea nahi dute indar independentistek.The Scotsman egunkariaren arabera, Edinburgon independentziaren alde egin diren martxarik handienetako bat izan da. Egunkari horrek dioenez, manifestari anitzek adierazi diote urtebete lehenago ez zutela independentziaren aldeko jarrera.Hori bera azaldu du Aamer Anwar giza eskubideen aldeko abokatuak. Bere �bizitzaren zati gehienean� batasunean sinetsi duela adierazi du Anwarrek, baina orain bertzelako etorkizun bat nahi duela. �Hamarkada ugari iraungo duten murrizketak izanen ez dituena�. Martxaren amaieran egin ditu adierazpen horiek, Princess Streeteko ekitaldian. Lehen ministroaz gain, alderdi politikoetako eta bertzelako gizarte eragileetako hogei kidek hartu dute hitza. Margo MacDonald parlamentaria eta SNPko kide ohia, hain zuzen, etorkizunera begira jarri da, eta erran du Eskozia independente bat ez lukeela ikusi nahi ez NATOren, ez Europako Batasunaren eta ez eurogunearen barruan. Puri-purian dago eztabaida.Bi atxilotu liskar baten hariraMartxa baketsua izan den arren, Poliziak bi lagun atxilotu ditu, hainbat pertsonak Erresuma Batuko bandera (Union Jack) erakutsi dutenean sortu den liskar bat dela eta. The Scotsman-en arabera, atxilotuetako bat �nazionalista� da, eta bertzea eskuin muturreko BNP Alderdi Nazional Britainiarrarekin lotu du.\nESANA. ALLAN GROGAN. Alderdi Laboristako kidea\n�Gure alderdiak hobe luke independentziaren alde egin, 'torie'-kin oheratu baino�\n16 urtetik gorako eskoziar batek izena eman dezake armadan, ezkon daiteke, zergak ordain ditzake. Independentziaren inguruko erreferendumean bozkatzeko eskubidea 18 urtetik gorakoei onartu nahi die Londresek. Edinburgokoak, 16 urtetik gorakoei. Galdera bakarra ala bi egin behar dira azkenean?\nEdinburgoren eta Londresen arteko tirabira nagusia galdeketan egin beharreko galdera kopuruari buruz da. Edinburgok bi galdera egin nahi ditu: independentzia bai ala ez, bata; Londresek eskumen gehienak ematea —devo-max delakoa— ala ez, bestea. Londresek lehen galdera bakarrik nahi du. Galdeketaren eguna, beste gai gatazkatsu bat\nLondresek datorren urtean egin nahi luke Eskoziaren independentziaren inguruko galdeketa; Eskoziako lehen ministro Alex Salmondek 2014ko udazkenerako iragarri du behin eta berriz. Zenbat eta denbora gehiago pasatu, independentziaren aldekoek orduan eta emaitza hobeak jasotzea espero dute alde biek. Albisterik...\n"Elkarrizketaren bidea" hautatu du Euskaltzaindiak\nGaur berrogei urte hil zuen ETAk Carrero Blanco\nSoria: "Onartezina da elektrizitate enpresen enkanteko emaitza"


Inguratzen gaituen natura maitatzeko eta berau sentituz sortzeko aukera ematen digu LANAk. Lanaz eta naturaz gozatzekoa: sustraietara bidea egin eta errotik komunikatzekoa. Irudi bidez, idatziz, diseinuarekin…\nDISEINUA / MARKAGINTZA\nEGURRA UKITZEA BEZALA\nKlik batekin egurra usaintzea\nIrudi bidez LANAren eguneroko lanabesa den egurra usaintzera ailegatu gaitezke. Eta egurra zuhaitz denetik pellet, habe edo izaterainoko prozesua argazkitan jasotzeko aukera daukagu, irudiek ere LANAren jatorria, lan prozesua eta filosofia konta diezagukete eta.\nEgurretik paperera eta digitalera\nHainbat adarretako edukia biltzen dugu eskuorrietan: irudiak, testu informatiboak… Papera bera ere, ukitze hutsa, komunikazio bide bat da! Paperera eramandako informazioa euskarri digitaletatik ere zabaltzen dugu, sare horietako komunikazio kodeetan.\nEkosistema digital horren guztiaren etxe, aterpe, da LANAren webgunea. LANAren izate guztia islatzen da bertan: sorrera, produktuak…\nBertan egon gabe, natura senti dezaten\nBerrikuntza naturatik, natura aintzat hartuta, egiten dute LANAn. Horregatik, azoketan, LANAren stand-a arnasgune izaten da. Bertaratzen direnek natura senti dezakete, egurra ukitu, usaindu. Euskal Herrian egon gabe, euskal naturguneetara bidaiatu.


Kutxak Gipuzkoako espediente onenak saritu ditu | EUSKAL HERRIKO UNIBERTSITATEKO ALDIZKARIA | EL PERIODICO UNIVERSITARIO DE EUSKADI\nAutor: admin Fecha: 2 diciembre, 2011 Pasa den azaroaren 21ean, Kutxak Karrera Amaierako Sarien 35. edizioa ospatu zuen. Sari hauekin, Gipuzkoako unibertsitate zentro desberdinetan iaz bere ikasketak amaitu zituzten ikasleen espediente onenak saritzen dira.\nAurtengo edizioan, 42 ikasleen espedienteak saritu dira (22 emakumezko eta 20 gizonezko). Unibertsitateka, 21 sarituk Euskal Herriko Unibertsitatean burutu dituzte ikasketak, hamar Mondragon Unibertsitatekoak dira, sei Deustuko Unibertsitatekoak eta azkeneko bostak Nafarroako Unibertsitatekoak.\n42 ikasle hauek, bere lan akademikoarengatik aintzatespena jasotzeaz gain, diru saria ere jaso zuten. Lizentziatura, ingeniaritza eta arkitektura espedienteengatik sari hau 1.400 eurotakoa izan da eta ingeniaritza eta arkitektura tekniko, diplomatura eta magisteritza kasuetarako, berriz, 1.100 eurotakoa.\nKutxako Presidentea den Xabier Iturbek zuzendutako sari banaketa ekitaldian, Gipuzkoako agintari akademiko nagusiekin batera, David Martínezek Una nueva generación para un nuevo futuro izenburuko hitzaldia eman zuen. Martínez Enpresa eta Ekonomia Zientzietan lizentziatua da Deustuko Unibertsitatean eta Diario Vascoko zuzendari orokorra da.\nVN:F [1.9.22_1171]please wait...Rating: 0.0/5 (0 votes cast)Compártelo:\tCategoría: Unibertsitatea Etiquetas: Gipuzkoa, Kutxa, Mondragon Unibertsitatea, saria, Universidad de Deusto, Universidad de Navarra, UPV/EHU\n« Cada hora de estudio vale un euro\nSara Sacristánek eskuratu du Zientzia eta Teknologia Fakultatearen literatura sari zaharrena »


Mobilizaziorako deia bihar Alderdi Ederren, pentsiodunek deituta - Hernani - Kronika.eus\nMobilizaziorako deia bihar Alderdi Ederren, pentsiodunek deituta\nBihar eguerdiko 12:00etan, Alderdi Ederren izango da mobilizazioa.\nEguerdiko 12:00etan jarri dute hitzordua Donostiako Alderdi Ederren, eta bertaratzeko deia luzatu dute.\nDagoeneko lau urte dira, erretiratuak eta pentsiodunak kaleetan barrena manifestatzen eta eskubideen alde aldarrikatzen hasi zirenetik. Hori horrela, astelehenean, udaletxeko arkupeetan bildu ziren, hainbat gai lantzeko. Alde batetik: lau urteko ibilbidearen balantzea, eta orain arte aldarrikatutako eskubide urraketa. Eta bestetik, banku-establezimenduei zuzendutako eskaera: «Hernanin leihatilako aurrez aurreko eragiketak egitea erabakitzen duten bezeroei errespetatzea».\nHortaz gain, azaldu dute 2022rako soldaten igoera %5,6ko KPIarekin kalkulatu dutela, «baina tranpa dauka. Izan ere, kopuru horretatik, %2,5a bakarrik jasotzen dugu, eta % 3,1a kentzen zaigu, atzerapenengatik». Halaber, duela gutxi ontzat emandako erreforma baten aurka egin dute herriko pentsiodunek, honakoa adieraziz: «erreforma honek erretiratze adina atzeratu du, 67 urtera igota. Honek, hasierako pentsioa kalkulatzeko urte kopurua zehazten du, % 100erako kotizatutako urte gehiago eskatzen ditu eta lan-bizitza luzatzea saritzen duen erreforma da, gazteen % 40ak lan egiten ez duen bitartean».\nBeste hainbat kexa eta eskaera tarteko, hauek guztiak aldarrikatzeko, hitzordua jarri dute bihar eguerdiko 12:00etan, Donostiako Alderdi Ederren: «Lau urte eta gero borrokak darrai» lelopean, herritarrak gonbidatu nahi izan dituzte: «datozen belaunaldien etorkizuna ere jokoan baitago, beraz animatu! eta zatoz pentsiodunekin mobilizatzera».


'Breaking Bad', Tijuana in Blue, eta Pirinioak | Ekonomia | Berria\n'Breaking Bad', Tijuana in Blue, eta Pirinioak\nFranco diktadorearen heriotzaren ondoren agertu zen berriro publikoki ELA, III. Biltzarrean, 1976an. Urte hartan jaio zen Mitxel Lakuntza Vicario, Iruñean. ELArekin lotu zuen bere izena 23 urte zituela, 1999an, Gamesako behargina zela. Elektronikako ikasketak egin ondoren sartu zen lanera haize erroten konpainian, eta ELAko ordezkari izan zen bi urtez han, harik eta 2001ean sindikatuaren egituran sartu zen arte. Nafarroako ELAko koordinatzailea izan da 2004az geroztik, eta Batzorde Eragileko kidea, beraz, urte horietan guztietan. Sindikalismoa senaz eta pasioz egiten duenetakoa da; beste pasioak ere baditu, ordea: mendia, zinema eta musika, esaterako. Pirinioetan zoriontsu da paisaiarekin gozatzen, «presarik gabe, hamaiketakoarekin gozatzen»; zinema aretoak ere gustuko ditu ostiral gauetan. Breaking Bad hasi eta buka egin duenetakoa da, eta, iruindarra izaki «musika eta militantziarekin batera» hezitakoa denez, zinez maite ditu hainbat banda, adibidez Barricada eta Tijuana in Blue.\nELA SINDIKATUAREN BURUZAGI HISTORIKOAK


Kadinet-en gogobetetze inkesta\nKalitate sareen kudeaketa\nHezkuntza hiztegia (Euskara-Gaztelera)\nIndarra duten aitorpenak\nKalitatearekiko konpromisoa duten ikastetxeak\nEFQM zigilua duten ikastetxeak\nISO 9001 duten ikastetxeak\nBarne auditoretzak jakinarazteko inprimakia\nB. A. jakinarazteko inprimakia behatzaileentzat\nBarne Auditoretzen Plangintza\nBarne auditoretzen txostenak igotzea\nAutoebaluazio txostenak igotzea\nPosta elektronikoa jakinaraztea\n1366 días desde\nUPO-OROITZA TXOSTENA R3 Bertsio berria “UPO - Oroitza txostena” tresnarekin. Bertsio berri hau aurkeztu nahi dugu, UPO/UJP ren kudeaketa eta jarraipena kontrolatzeko. Ikastetxeko plan estrategikoarekin lerrokatuta dagoela bermatzeko.\nPublicado a las 19 sept. 2019 4:28 por lcalidad lcalidad\nMantentze eskaerak tresnaren bertsio berria Mantetze eskaerak egiteko tresna goitik behera berritu dugu. Merezi du bertsio berri hau erabiltzea: Kargu ezberdinak, korreo automatikoak, txostenak\nPublicado a las 18 sept. 2019 4:07 por lcalidad lcalidad\nIKEEen tresna berritu dugu IKEEak kudeatzeko tresna erabat berritu dugu. Bertsio berria askoz erosoago eta eraginkorragoa da. Komeni zaizue eguneratzea. Inork orain arteko datuak txertatu nahi badu tresna berrian, prest gaitu prozesua azkar egiteko\nPublicado a las 5 feb. 2019 0:59 por lcalidad lcalidad\nNafarroako 15 ikastetxe publikok kalitateari sariak jaso dituzte Hezkuntza departamentuaren eskutik Irakurri berria\nPublicado a las 13 dic. 2018 5:40 por lcalidad lcalidad\nMostrando entradas 1 - 4 de 25. Ver más »\nKADINET Nafarroako ikastetxeen sareen egitura da, 1998an sortua, Nafarroako sei institutu publikotako zuzendaritzako kideen ekimenez.\nHelburua du ikastetxeen antolaketa eta funtzionamendua hobetzea, sareko lana eginez eta jardunbide onak trukatuz. 2004-2005eko ikasturtean, Hezkuntza Departamentuak bere gain hartu zuen Nafarroako unibertsitatez kanpoko ikastetxe publikoetan Kalitatea Hobetzeko Sistemak diseinatzeko, ezartzeko eta aitortzeko proiektuaren lidergoa, irakaskuntza publikoaren kalitatea eta hobekuntza etengabea indartu beharrez.\nJarraitu @Kadinet_navarra kontuari\nC/ Tajonar s/n. 31006 Pamplona/Iruña. 848 43 12 20 // 848 43 12 21 E-mail: redeskadinet@educacion.navarra.es\nSección de Evaluación y Calidad - Ebaluazio eta Kalitate Atala\nTlf. 848 42 47 74 E-mail: sec.eka@navarra.es\nLan honek lizentzia hau du: Creative Commons Aitortu-EzKomertziala-PartekatuBerdin 4.0 Nazioartea


Osasun-Txartel Indibidualarekin (OTI)\nOhiko edo larrialdietako osasun-laguntza izateko eskubidea Osasun Txartel Indibidualaren (OTI) bidez adierazten da. Pertsona aseguratuei ematen zaie txartela.\nPertsona aseguratuak dira lan egiten dutenak eta nazionalitate espainiarra edo Espainian bizitzeko baimena duten atzerritarrak edo Europako Erkidegokoak izanda, baliabide ekonomiko propiorik ez dutela ziurtatzen dutenak.\nOTI txartela lor daiteke, baita, onuradun moduan, hurbileko senidea aseguratua denean eta harekin bizi denean.\nOTI, Osakidetza Osasun Zentroetan eskatu behar da ondoko dokumentuekin:\nFamiliaren errolda-agiria, bizitokian elkarrekin bizi diren pertsona guztiak agertzen dituena.\nIdentifikazio-agiria (jatorrizkoa eta fotokopia):\nEspainiako nazionalitatea duten pertsonek, Nortasun Agiria (NAN) edo familia-liburua, 14 urtetik beherakoak badira.\nOsasun-laguntza jasotzeko eskubidea ziurtatzen duen agiria, Gizarte Segurantzako Institutu Nazionalak egina.\nDatuak egiaztatzen dituenean, Osasun Sailak etxera bidaltzen du txartela.\nTxartela ematean, lehen mailako arretako sendagilea eta joan behar den zentroa egokitzen dira.\nErroldaturik egonez gero, eta Euskadi ez den beste autonomia erkidego batean lan egin izanda ere, eska daiteke OTI. Kasu horretan, lan-bizitza eta Gizarte Segurantzako txartela aurkeztu behar dira.\nEuskal Herrian osasun-laguntza izatea onartzeko eskabidea\nEuren egoera erregularizatu gabe duten atzerritarrek osasun-laguntzarako eskaria egin dezakete, baldintza hauek betetzen badituzte: Euskal Herrian erroldatuta egotea, Estatura gutxienez hiru hilabete lehenago etorri izana, baliabide ekonomiko propiorik ez izatea eta osasun arloko bestelako babesik izateko erarik ez edukitzea.\nEskatzaileari, gehienez ere, 3 hilabeteko epean emango zaio erantzuna eskutitzez. Aipatutako baldintzak betez gero, hauek onartuko zaizkio:\nEuskal Autonomia Erkidegoan urtebete baino lehenago erroldatuta dauden pertsonek eta 18 urtetik beherakoek osasun-laguntza osoa izateko eskubidea dute.\nUrtebetetik beherako erroldatzea duten pertsonek larrialdietako osasun-laguntza jasotzeko eskubidea dute. Haurdun dauden emakumeek, horrez gain, haurdunaldian, erditzean eta erditu ostean ere izango dute laguntza.\nLaguntza behar den bakoitzean aurkeztu behar da eskutitz hori osasun- zentroan. Euskal Autonomia Erkidegoan bakarrik du balioa.\nOsakidetzako osasun-zentroetan eskatu behar da, agiri hauek aurkeztuta:\nIdentifikazio-agiriak (pasaportea aurkeztuz gero, argazkia, bisa eta mugetako sarrera- eta irteera-zigiluak dauden orrialde guztien kopia).\nEusko Jaurlaritzako Osasun Lurralde Ordezkaritza